title: Kharmides (dialogi)

text: Lopuksi Kritias nostaa esille Delfoin tunnetun kirjoituksen "gnothi seauton" (”tunne itsesi”). Tästä keskustelu siirtyy ajatukseen kohtuullisuudesta tai järkevyydestä tietoa koskevana tietona. Ehdotetaan, että järkevä tietäisi, mitä tietää ja mitä ei tiedä.


title: Akateeminen Kirjakauppa

text: Akateeminen Kirjakauppa (usein lyhyesti "Akateeminen") on suomalainen kirjakauppaketju, joka myy eri alojen kirjallisuutta ja lehtiä sekä paperi- ja konttorituotteita. Kirjakauppa myy tuotteitaan sekä myymälöissään että verkkokaupan kautta.


title: Akateeminen Kirjakauppa

text: Stockmann myi Akateemisen Kirjakaupan vuonna 2015 Bonnier-konsernille. Alkujaan se perustettiin itsenäiseksi kirjakauppaketjuksi, jonka Stockmann osti vuonna 1930. Kirjakaupan liikevaihto oli vuonna 2015 noin neljä prosenttia Stockmannin liikevaihdosta eli 40 miljoonan euron luokkaa.


title: Akateeminen Kirjakauppa

text: Akateeminen Kirjakauppa perustettiin vuonna 1893, ja kirjakauppa aloitti toimintansa samana vuonna 18. heinäkuuta. Perustajina olivat muun muassa Alvar Renqvist ja Gösta Branders. Ensimmäinen myymälä sijaitsi Helsingissä Aleksanterinkadulla. Ensimmäinen kirjakauppa oli vaatimaton, mutta se saavutti suuren suosion.


title: Akateeminen Kirjakauppa

text: Kirjakauppa muutti vuonna 1901 samalle kadulle suurempaan liiketilaan, jolloin myymälässä voitiin myydä 1 200 nidettä samanaikaisesti. Kirjat oli jaoteltu eri osastoihin kielittäin ja aiheittain. Myyjiä tässä myymälässä oli 17. Näiltä ajoilta on peräisin nykyisinkin myymälöistä löytyvä keskustelunurkkaus sohvineen.


title: Akateeminen Kirjakauppa

text: Vuonna 1910 Kirjakauppa muutti vuonna 1893 avatun liiketilansa viereen. Myymälässä oli kaksi myymäläkerrosta ja kirjojen säilytykseen tarkoitettu varasto. Myymälässä oli mahdollista ostaa kirjoja osamaksulla, mikä oli melko uutta Suomessa. Vuonna 1914 yritys osti edellisvuonna konkurssiin menneen, vuonna 1823 perustetun Waseniuksen kirjakaupan.


title: Akateeminen Kirjakauppa

text: Stockmann osti Akateemisen Kirjakaupan virallisesti 2. tammikuuta 1930. Lokakuussa uusi omistaja siirsi kaupan Helsingin keskustan uuteen Stockmann-tavarataloon Keskuskadun puolelle kahden kerroksen laajuisena.


title: Akateeminen Kirjakauppa

text: Toinen maailmansota nosti Akateemisen Kirjakaupan myyntiä tuntuvasti. Laskelmien mukaan myynti kasvoi vuosina 1940–1944 jopa 190 prosenttia. Samanaikaisesti kotimaisten kustantajien sanotaan myyneen kirjoja enemmän kuin koko 1950-luvulla. Kirjojen suosiota nostivat muun muassa tanssi- ja huvikielto: kirjat eivät kuuluneet säännöstelyn piiriin. Tämä heijastui asiakasmääriin sotajouluina, jolloin kirjakaupan päivittäinen asiakasmäärä saattoi liikkua 10 000 asiakkaassa.


title: Akateeminen Kirjakauppa

text: Toisen maailmansodan jälkeen kirjojen kysyntä oli suurempi kuin mitä kustantamot pystyivät painamaan paperipulan takia. Eniten kirja-alan mullistus näkyi ulkomaisessa kirjallisuudessa: englanti korvasi pikku hiljaa ennen sotaa suomalaisia kirjamarkkinoita hallinneen saksan.


title: Akateeminen Kirjakauppa

text: Akateeminen Kirjakauppa muutti vuonna 1969 uusiin tiloihin Keskuskadun toiselle puolelle nykyiselle paikalleen, Alvar Aallon suunnittelemaan Kirjataloon.


title: Akateeminen Kirjakauppa

text: Akateeminen Kirjakauppa kuului Info-ketjuun vuosina 1978–1985. Kirjakauppa perusti sähköisen lehtitilausjärjestelmän vuonna 1975. Vuonna 1984 kirjakaupan myynti siirtyi PC-pohjaiseksi.


title: Akateeminen Kirjakauppa

text: Akateeminen Kirjakauppa on toiminut aiemmin myös Lahdessa (vuosina 1971–1983) sekä Jyväskylässä (1983–1997), Joensuussa (1992–1997), Lappeenrannassa (1980–1997), Kuopiossa (1996–1997) ja Vaasassa (1996–1997) strategialla, jonka mukaan se toimii kaikilla Suomen korkeakoulupaikkakunnilla. Myymälät siirtyivät Suomalaiselle Kirjakaupalle 1. tammikuuta 1998 edellisen vuoden puolella tehdyllä kaupalla. Stockmann päätti keskittyä myymälöihin, jotka sijaitsevat tavaratalopaikkakunnilla. Muun muassa Oulussa myyntisopimukseen kuului, ettei kirjakauppa avaa myymälää Oulussa kymmeneen vuoteen. Sopimus osoittautui melko huonoksi, sillä silloin ei vielä tiedetty, että Oulun merkitys nousisi taloudellisena keskuksena, eikä sitä, että sinne avattaisiin Stockmann-tavaratalo. Kirjakauppa avasi uuden myymälän kaupunkiin Stockmann-tavaratalon yhteyteen 10. lokakuuta 2007.


title: Akateeminen Kirjakauppa

text: Kesäkuussa 2015 Stockmann solmi aiesopimuksen Akateemisen Kirjakaupan myymisestä ruotsalaiselle Bonnier Booksille. Uudelle omistajalle siirtyi myymälätoimintojen lisäksi verkkokauppa. Kirjakauppa siirtyi uudelle omistajalle lokakuussa 2015. Myös logo uudistettiin niin, että se muistuttaa nyt vähemmän Stockmannin logoa.


title: Akateeminen Kirjakauppa

text: Kirjakaupan myynti on romahtanut 2010-luvulla. Kirjanimikkeiden määrä on parhaimmillaan ollut 140 000 nimikettä. Vuonna 2017 nimikkeitä on noin 20 000.


title: Akateeminen Kirjakauppa

text: Akateemisella Kirjakaupalla on Suomessa kuusi myymälää, joista neljä sijaitsee pääkaupunkiseudulla. Helsingissä on kaksi myymälää: päämyymälä keskustassa Kirjatalossa ja toinen Itäkeskuksessa (vuodesta 1992 alkaen). Kaksi muuta sijaitsevat Espoon Tapiolassa (vuodesta 1990 alkaen) ja Vantaalla Kauppakeskus Jumbossa (vuodesta 2005 alkaen). Myös Tampereella (1983–) ja Turussa (1982–) on myymälät.


title: Akateeminen Kirjakauppa

text: Oulussa on ollut myymälä vuosina 1974–1997 ja uudelleen vuosina 2007−2015. Stockmann päätti sulkea Oulun-tavaratalon, ja näin myös kirjakaupan toiminta loppui. Vuonna 2017 Akateeminen Kirjakauppa palasi Jyväskylään 20 vuoden tauon jälkeen, kun se avasi myymälän Kauppakeskus Seppään. Syyskuussa 2018 se ilmoitti kuitenkin luopuvansa Jyväskylän myymälästä.


title: Akateeminen Kirjakauppa

text: Akateeminen perusti verkkosivut vuonna 1995. Sivuja laajennettiin vuonna 1999 kuluttajien verkkokaupaksi. Kaupassa myydään kirjoja eri muodoissaan: painettuina kirjoina, CD-kirjoina, e-kirjoina ja äänikirjoina. Kirjakauppa avasi ensimmäisenä suomalaisena kirjakauppana e-kirjojen (sähkökirjojen) ja ladattavien äänikirjojen latauskaupan verkkokauppaansa yhteyteen syyskuussa 2010. Samalla käynnistyi myös lukulaitteiden myynti.


title: Akateeminen Kirjakauppa

text: Akateemisen Kirjakaupan vuoden myydyin kirja palkitaan Varjo-Finlandia-palkinnolla. Vuoden 2015 Varjo-Finlandian sai tietokirjallisuuden Tieto-Finlandia-palkinnon saanut Tapio Tamminen teoksellaan "Kansankodin pimeämpi puoli" (Atena)


title: Lakhes (dialogi)

text: Lakhes (; ) on Platonin kirjoittama dialogi. Sen toinen nimi Thrasylloksen ryhmittelyssä on "Urhoollisuudesta" (, "Peri andreias"). Dialogissa Sokrates keskustelee Lakheen, Nikiaan ja eräiden muiden henkilöiden kanssa urhoollisuuden määritelmästä.


title: Lakhes (dialogi)

text: Platonin teosten joukossa "Lakhes" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen. Tarkemmin dialogi on ajoitettu kirjoitetuksi 370-luvulla eaa. dialogien "Lysis" ja "Kharmides" jälkeen. Dialogia on usein pidetty yhtenä Platonin varhaisimmista. Holger Thesleff piti aiemmin dialogia epäperäisenä, jonkun Platonin oppilaan tämän eläessä kirjoittamana.


title: Lakhes (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu V tetralogiaan yhdessä dialogien "Theages", "Kharmides" ja "Lysis" kanssa. Aiheensa puolesta Thrasyllos luki dialogin Platonin kätilöivien ("maieutikos") teosten joukkoon.


title: Lakhes (dialogi)

text: Dialogin henkilöt ovat Sokrates; Lysimakhos, sotapäällikkö ja poliitikko Aristeideen poika; tämän ystävä Melesias, poliitikko Thukydideen poika; sotapäällikkö ja poliitikko Nikias, Nikeratoksen poika; sotapäällikkö ja poliitikko Lakhes; sekä Aristeides nuorempi, Lysimakhoksen poika. Heidän käymänsä keskustelu käsittelee urheutta tai "miehuullisuutta" ("andreia"), joka oli yksi neljästä kreikkalaisesta perushyveestä hurskauden (aiheena "Euthyfronissa"), järkevyyden ("Kharmides") ja oikeudenmukaisuuden tai oikeamielisyyden ("Valtio") ohella. Keskustelijat pyrkivät muodostamaan urheudelle yleispätevän määritelmän. Samalla sivutaan sitä erityisesti "Protagoraassa" käsiteltyä kysymystä, voiko hyvettä opettaa.


title: Lakhes (dialogi)

text: Keskustelu alkaa siitä, että keskustelijat ovat olleet seuraamassa Stesilaos-nimisen raskasaseisen asetaistelijan esitystä. Aluksi käsitellään sitä, onko vastaavanlaisella asekoulutuksella arvoa ihmisen kasvatuksen kannalta. Lysimakhos ja Melesias kysyvät Lakheelta ja Nikiaalta neuvoa siihen, tulisiko heidän kouluttaa kuuluisien isoisiensä mukaan nimetyt poikansa asekoulutuksessa. Lakhes kannattaa ajatusta, Nikias vastustaa sitä. Tämän jälkeen keskustelijat pyytävät kysymykseen neuvoa Sokrateelta.


title: Lakhes (dialogi)

text: Sokrates kysyy, mikä kasvatuksen alkuperäinen tarkoitus on. Kun päädytään siihen, että tarkoituksena on iskostaa nuoriin hyveellisyyttä ja vielä tarkemmin urheutta, Sokrates kysyy Lakheelta ja Nikiaalta, mitä urheus tarkemmin ottaen on. Tämän jälkeen suurimman osan dialogista muodostaa Lakheen, Nikiaan ja Sokrateen keskustelu, jossa muotoillaan erilaisia määritelmiä urheudelle.


title: Lakhes (dialogi)

text: Nikias esittää argumentteja sen puolesta, että nuorille miehille tulee antaa asekoulutus. Hänen mukaansa tällainen koulutus edistää fyysistä kuntoa, valmistaa miehen sotilaallisiin velvollisuuksiin, antaa etulyöntiaseman kouluttamattomia vastaan, auttaa ymmärtämään sotastrategioita, tekee miehestä rohkeamman ja antaa miehelle sotaisan ulkomuodon. Lakhes puolestaan puhuu asekoulutuksen tarpeellisuutta vastaan väittämällä, etteivät spartalaisetkaan harrasta sellaista. Myöskään Lakheen kohtaamat opettajat eivät ole itse olleet urhoollisia sotilaita, mikä osoittaa sen, etteivät nämä ole itse hyötyneet tiedoistaan. Lisäksi koulutus saa aikaan sen, että miehet ottavat sodassa typeriä ja haitallisia riskejä.


title: Lakhes (dialogi)

text: Melesias ja Lysimakhos pyytävät Sokratesta päättämään, kumpi osapuoli on oikeassa. Sokrates aloittaa yrittämällä määritellä, mikä keskustelun varsinainen aihe on. Hän päätyy siihen, että kysymys koskee nuorten miesten luonteen kehittämistä, ja kysyy, onko tätä varten olemassa päteviä opettajia. Sokrates tunnustaa itse olevansa kyvytön tähän, ja olettaa, että Lakhes ja Nikias ovat joko kokeneita asiassa tai tuntevat alan asiantuntijoita. Sokrates tarjoutuu kuulustelemaan näitä nähdäkseen, onko näillä kokemusta asian suhteen. Kysymys koskee siis sitä, ovat sotapäälliköt päteviä puhumaan koulutuksesta.


title: Lakhes (dialogi)

text: Nikias varoittaa Sokrateen käyttämästä filosofisesta menetelmästä, joka johdattaa keskustelukumppanin tutkiskelemaan oman tietämyksensä laajuutta. Lakhes kuitenkin sanoo haluavansa kuulla keskusteluja, joissa henkilön sanat ovat yhteensopivia näiden tekojen kanssa, ja lupautuu ottamaan osaa Sokrateen tutkiskeluun, koska hän on aina valmis oppimaan hyviltä miehiltä.


title: Lakhes (dialogi)

text: Sokrates käyttää lääketieteellistä analogiaa: jos silmät paranevat sillä, että niihin lisätään näkö, silloin nuoren miehen luonne paranee, jos siihen lisätään hyvyys. Koska vaaditaan tieto siitä, mitä näkö on, jotta sitä voidaan pitää parannuksena, samoin on tiedettävä, mikä on hyvää, jotta sitä voidaan käyttää luonteen kehittämiseen. Sen sijaan, että yritettäisiin määritellä, mitä hyvyys yleisesti on, Sokrates ehdottaa, että on helpompaa yrittää määritellä hyvyyden osa-alue, joka on oleellisin keskustelun kannalta: urhoollisuus.


title: Lakhes (dialogi)

text: Lakheen ensimmäinen urhoollisuuden määritelmä on, että urhoollinen sotilas on sellainen, joka pitää taistelussa tällä määrätyn paikan, ilman että juoksee karkuun vihollisen hyökätessä. Sokrates vastaa, että tämä määritelmä on sidoksissa jalkaväen toiminnan tiettyyn tilanteeseen, kun taas hän kaipaa yleisempää urhoollisuuden määritelmää, joka toimisi paitsi kaikissa sotatilanteissa myös kaikissa elämän tilanteissa.


title: Lakhes (dialogi)

text: Lakhes tarjoaa toisen määritelmän: urhoollisuus on ”jonkinlaista sielun lujuutta”. Sokrates huomauttaa, että monissa taistelutilanteissa on järkevintä vetäytyä tai paeta. Koska urhoollisuus on hyve, se ei voi olla ristiriidassa järkevyyden kanssa, ja siksi ei voida ajatella, että urhoollisuus vaatii aina sielun lujuutta. Lakhes joutuu myöntämään tämän.


title: Lakhes (dialogi)

text: Näin ollaan siis umpikujassa. Lakhes haluaisi kuitenkin jatkaa keskustelua ja sanoo, että hänellä on kyllä aavistus siitä, mitä urhoollisuus on, mutta hän ei kykene pukemaan sitä sanoiksi. Siksi Nikiasta pyydetään esittämään oma määritelmänsä. Nikias ehdottaa, että urhoollisuus on sitä, että ”tietää mikä on sodassa ja kaikessa muussakin pelättävää ja mikä on vaaratonta”. Urhoollisuus on siis tietynlaista tietoa.


title: Lakhes (dialogi)

text: Tämän johdosta Sokrates kysyy, voiko sika olla urhoollinen? Nikias kieltää tämän, koska katsoo, että urhoollisuus vaatii tietyn määrän viisautta, ja siksi hyvin harvoja voidaan pitää todella urhoollisina. Sokrates vastaa leikillisesti, että Nikias on saanut vaikutteita Damon-nimiseltä sofistilta, ja tarjoutuu vastaamaan Nikiaan väitteeseen.


title: Lakhes (dialogi)

text: Nikias täsmentää, että jokin ”pelättävä” tarkoittaa odotusta tulevaisuudessa tapahtuvasta pahasta ja jokin ”toivottava” tarkoittaa odotusta tulevaisuudessa tapahtuvasta hyvästä. Sokrates huomauttaa, että todellinen tieto vaatii ymmärrystä paitsi tulevasta myös menneestä ja nykyisestä. Siksi jos urhoollisuus on tietoa hyvästä ja pahasta, sen tulee olla tietoa myös nykyisestä ja menneestä hyvästä ja pahasta. Sokrates toteaa, että Nikias on itse asiassa määritellyt hyveen itsensä, kun taas urhoollisuus on vain yksi osa hyvettä. Siksi keskustelussa on päädytty ristiriitaan, ja määritelmän tulee olla väärä.


title: Lakhes (dialogi)

text: Lopuksi Sokrates toteaa, että kummankin keskustelukumppanin tarjoamat määritelmät ovat epätyydyttäviä, ja niin dialogi päättyy aporiaan.


title: Lysis (dialogi)

text: Lysis (; ) on Platonin kirjoittama dialogi. Sen toinen nimi Thrasylloksen ryhmittelyssä on "Ystävyydestä" (, "Peri filias"). Dialogissa keskustelevat Sokrates, Lysis, Meneksenos ja Hippothales.


title: Lysis (dialogi)

text: Platonin teosten joukossa "Lysis" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen.


title: Lysis (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu V tetralogiaan yhdessä dialogien "Theages", "Kharmides" ja "Lakhes" kanssa. Aiheensa puolesta Thrasyllos luki dialogin Platonin kätilöivien ("maieutikos") teosten joukkoon.


title: Lysis (dialogi)

text: Dialogin päähenkilöt ovat Sokrateen lisäksi ystävykset Lysis ja Meneksenos sekä Lysikseen rakastunut Hippothales. Käyty keskustelu käsittelee dialogin nimen mukaisesti ystävyyttä. Sokrates ehdottaa useita mahdollisia huomautuksia koskien ystävyyden luonnetta. Hän käsittelee ystävyyttä kahden samanlaisen välillä, ystävyyttä kahden erilaisen välillä, sekä ystävyyttä ei-hyvän-eikä-pahan ja hyvän välillä pahan läsnä ollessa.


title: Lysis (dialogi)

text: Lopussa Sokrates hylkää kaikki nämä vääränä. Vaikka mihinkään lopulliseen johtopäätökseen ei päästä, ehdotetaan, että yhteinen päämäärä ”hyvästä ja kauniista” ("kalos kagathos") on todellinen motivaatio ystävyydelle.


title: Lounaismurteet

text: Lounaismurteet ovat Lounais-Suomessa melko pienellä mutta tiheästi asutulla maantieteellisellä alueella (kolmio Vihti–Turku–Merikarvia) puhuttuja suomen kielen murteita.


title: Lounaismurteet

text: Lounaismurteilla on runsaasti omaleimaisia piirteitä, ja ne jaetaan useimmiten seitsemään eri alaryhmään, joista kaksi (pohjoisryhmä ja itäryhmä) kuuluu varsinaisiin lounaismurteisiin ja loput viisi (Länsi-Uudenmaan murteet, Someron seudun murteet, Turun ylämaan murteet, Ala-Satakunnan murteet ja Porin seudun murteet) ovat niin sanottuja lounaisia välimurteita.


title: Lounaismurteet

text: Lounaismurteiden kotoperäinen sanasto on laaja, ja niissä on paljon lainasanoja germaanisista kielistä. Muista suomen murteista poiketen sananalkuiset konsonanttiyhdistelmät ovat yleisiä, ja niitä esiintyy myös puhtaasti suomenkielisissäkin sanoissa; samoin lähes kaikissa onomatopoeettisissa sanoissa ("präiskiä", "fletku", "krapsuttaa") on sananalkuinen konsonanttiyhdistelmä. Lounaismurteet ovat ainoa Suomen murreryhmä, jossa soinniton f-äänne esiintyy natiivina eli kotoperäisenä. Ääntämyksessä on myös muita ainutlaatuisia piirteitä, kuten eräiden vokaalien ääntäminen puolipitkänä (tavallisesti lyhyt) sekä niin sanottu mediaklusiili, puolisoinnillinen, äänne. Alueen tärkeimmät kaupungit ovat Turku, Pori, Rauma, Salo ja Uusikaupunki, joissa jokaisessa on oma murremuotonsa.


title: Lounaismurteet

text: Varsinaisilla lounaismurteilla on paljon yhteisiä piirteitä viron kielen kanssa, ja on väitetty, että lounaismurteet olisivat kielellisesti lähempänä viroa kuin muita suomen kielen murteita, muun muassa painollisen tavun pitkät vokaalit diftongioituivat lopullisesti vasta 1600-luvulla, ja joissakin murremuodoissa niitä esiintyy yhä, esimerkiksi "sää puhu sooppa" (pro "suopaa" tai "suappa" "sinä valehtelet"). Lounaismurteet tunnistaa parhaiten ehkä niiden erikoisesta rytmistä, joka johtuu painottomien ja painollisten tavujen välisestä jyrkästä erosta.


title: Lounaismurteet

text: Monissa murreluokituksissa omaksi, lounaismurteista erilliseksi murreryhmäkseen luetaan lounaiset välimurteet. Niitä puhutaan varsinaisten lounaismurteiden ja hämäläismurteiden väliin jäävällä kapeahkolla vyöhykkeellä (kuvassa vinoviivoituksella), joka ulottuu Vihdistä Someron, Loimaan, Kokemäen ja Porin kautta Merikarvialle. Näissä läntisen Uudenmaan, lounaisimman Hämeen, koillisen Varsinais-Suomen ja keskisen Satakunnan murteissa lounaismurteiden ja hämäläismurteiden piirteet osittain sekoittuvat. Näistä murteista puuttuvat muutamat lounaismurteiden leimallisimmat piirteet, esimerkiksi pitkät vokaalit ovat säilyneet sanan lopussa ja loppuheittoa ei ole. Näihin murteisiin kuuluu esimerkiksi lounaishämäläinen Someron murre ja suurempien kaupunkien murteista Porin seudun murre.


title: Lounaismurteet

text: Rauman murteen on kirjalliseen muotoon siirtänyt Hj. Nortamo teoksissaan. Hänen manttelinperijänään on pidetty kirjailija Tauno Koskelaa. Tämänpäivän tunnetuin 'raumangiälen' käyttäjä on murrekirjailija Hannu Heino.


title: Lounaismurteet

text: Väinö Linnan Tuntemattoman sotilaan hahmoista kersantti Hietanen puhuu lounaismurretta.


title: Lounaismurteet

text: Murrerunoilija Heli Laaksonen on julkaissut laajan kokoelman kolumneja ja runoja lounaismurteilla. Tunnetuin näistä teoksista on Laaksosen esikoisrunokirja, "Pulu uis".


title: Lounaismurteet

text: Turun murteella on julkaistu kirja "Kui, sanos Aku", joka sisältää VeePee Lehdon kääntämiä Carl Barksin Aku Ankka-sarjakuvia.


title: Lounaismurteet

text: Turun murteen kieliopin ja harjoituskirjan "Tämmöttös" julkaisi Turun yliopiston fonetiikan emeritusprofessori Kalevi Wiik vuonna 2002.


title: A Day at the Races

text: A Day at the Races on vuonna 1976 julkaistu brittiläisen Queen-yhtyeen viides albumi. Se äänitettiin vuonna 1976 Isossa-Britanniassa ja julkaistiin samana vuonna 18. joulukuuta. Albumi pääsi Ison-Britannian, Japanin ja Alankomaiden listoilla ykköseksi. Albumi oli ensimmäinen jota tuottamassa ei ollut neljä ensimmäistä albumia tuottanut Roy Thomas Baker, yhtye tuotti albumin omin voimin.


title: A Day at the Races

text: Albumi on nimetty Marx-veljesten komediaelokuvan "Päivä kilpa-ajoissa" englanninkielisen nimen mukaan samoin kuin edellinenkin albumi "A Night at the Opera".


title: A Day at the Races

text: Albumin single "Long Away" on yksi Queenin kappaleista, joita pääasiallinen solisti Freddie Mercury ei laula. Hänen sijaansa lauluosuudesta vastaa kitaristi Brian May. Levyn tunnetuimmat kappaleet ovat "Somebody To Love", "Good Old-Fashioned Lover Boy" ja "Tie Your Mother Down", joista viimeisin oli julkaisunsa jälkeen lähes aina Queenin konserttien avauskappale.


title: A Day at the Races

text: Albumi julkaistiin 10. joulukuuta 1976 Britanniassa ja 18. joulukuuta 1976 Yhdysvalloissa vinyylilevynä ja C-kasettina. Albumi nousi Britannian myyntilistalla parhaimmillaan ensimmäiselle sijalle 24 listaviikon aikana ja se palkittiin kultalevyllä 1. joulukuuta 1976. Yhdysvaltojen myyntilistalla albumi kipusi viidennelle sijalle 19 listaviikon aikana ja palkittiin myös kultalevyllä.


title: A Day at the Races

text: CD-levynä albumi julkaistiin ensimmäistä kertaa vuonna 1986. Vuonna 1991 Hollywood Records julkaisi CD-levyn uudelleen kahden bonuskappaleen kera. Euroopassa ja Japanissa CD-levy julkaistiin uudelleen vuosina 1993-1994 sekä Japanissa vielä 1998. Vuonna 2001 Japanissa julkaistiin äänenlaadultaan parannettu remasteroitu CD-levy, joka sittemmin julkaistiin myös Euroopassa ja Japanissa uudelleen vuonna 2004.


title: A Day at the Races

text:
A-puoli
B-puoli
Hollywood Recordsin vuonna 1991 julkaisema CD-levy sisältää myös kaksi uudelleensovitettua bonuskappaletta:


title: Egyptin prinssi

text: Egyptin prinssi () on vuonna 1998 valmistunut Dreamworks-yhtiön animaatioelokuva. Elokuvan juoni pohjautuu Raamatun tarinaan Exoduksesta.


title: Egyptin prinssi

text: Elokuvan englanninkielisen version äänirooleissa ovat mm. Val Kilmer, Patrick Stewart, Steve Martin, Sandra Bullock ja Ralph Fiennes.


title: Egyptin prinssi

text: "Egyptin prinssin" tekemiseen upposi työtä enemmän kuin mihinkään muuhun aiemmin tehtyyn animaatioelokuvaan. Se oli aikansa kaikkein kallein animaatioelokuva — tuotantoon kului 60 miljoonaa dollaria —, mutta Walt Disney Companyn "Tarzan" rikkoi pian ennätyksen. 350 taiteilijalta ja animaattorilta kului neljä vuotta "Egyptin prinssin" tekemiseen.


title: Egyptin prinssi

text: Elokuvan kesto on noin 100 minuuttia.


title: Egyptin prinssi

text: Muinaisessa Egyptissä heprealainen orja Jokebed (Ofra Haza) ja hänen lapsensa Mirjam (Henna Haverinen) ja Aaron näkevät, miten egyptiläissotilaat vievät faarao Seti I:n (Tapani Perttu) käskystä heprealaisia poikavauvoja näiden äitien käsivarsilta. Jokebed asettaa oman pienen poikavauvansa koriin ja laskee sen Niilin virtaan kohtalon kuljetettavaksi. Mirjam seuraa koria ja näkee, miten kuningatar Tuya (Katriina Honkanen) ottaa vauvan hoiviinsa. Kuningatar antaa vauvalle nimeksi Mooses.


title: Egyptin prinssi

text: Kuluu useita vuosia. Mooses (Velimatti Ranta) ja hänen kasvattiveljensä Ramses (Heikki Sankari) saavat eräänä päivänä läksytyksen isältään tuhottuaan erään temppelin. Ramses saa suurimmat syytökset osakseen, vaikka Mooses yrittää ottaa syyt omille niskoilleen. Myöhemmin Mooses toteaa, että Ramses haluaisi kovasti saada isänsä hyväksynnän mutta että tämä ei vain ole saanut siihen tilaisuutta. Ennen pitkää Ramseksesta tehdään kruununperijä, ja kaikki Egyptin temppelit annetaan hänen määräysvaltansa alle. Kiitollinen Ramses nimittää Mooseksen puolestaan kuninkaalliseksi pääarkkitehdiksi. Osoittaakseen kunnioitustaan Ramsesille pääpapit Hotep (Kari Tamminen) ja Huy (Antti Pääkkönen) tarjoavat tälle jalkavaimoksi Sipporan (puhe Petra Karjalainen, laulu Pirjo Aittomäki), joka on heidän aavikolta sieppaamansa midiantyttö. Tyttö kiinnostaa Ramsesta ensi alkuun, mutta lopulta hän kuitenkin torjuu tytön, kun tämä yrittää purra häntä. Ramses antaa tytön sen sijaan Moosekselle. Mooses yrittää hillitä tyttöä hellävaroen, vaikka tämä tekee jatkuvasti vastarintaa ja huutelee hänelle toistuvasti solvauksia. Lopulta Mooses kampittaa tytön suihkulähteeseen ratkaistakseen kireän tilanteen. Ennen pitkää Sippora kuitenkin pakenee palatsista Mooseksen avulla. Samalla Mooses tapaa Mirjamin (puhe Rinna Paatso, laulu Nina Tapio) ja Aaronin (Janne Virtanen) ensimmäistä kertaa vuosiin. Mirjam kertoo Moosekselle totuuden tämän menneisyydestä ja paljastaa, että hän ja Aaron ovat Mooseksen sisaruksia. Mooses kieltää ensin kaiken, mutta nähtyään erään painajaisen ja keskusteltuaan kasvattivanhempiensa kanssa hän käsittää lopulta totuuden. Mooses tiedustelee Setiltä heprealaisten poikavauvojen murhasta, jolloin Seti yrittää rauhoitella kasvattipoikaansa mutta turhaan. Seuraavana päivänä Mooses näkee erään egyptiläisvartijan lyövän iäkästä orjaa. Mooses tappaa vartijan vahingossa työnnettyään tämän alas rakennustornista. Häpeissään Mooses päättää lähteä maanpakoon. Ramses säälii Moosesta ja yrittää taivutella tämän jäämään palatsiin sanoen, että hän voi järjestää vartijan kuoleman näyttämään onnettomuudelta. Lopulta Mooses kuitenkin kieltäytyy ja karkaa tuntien syvää katumusta ja hämmennystä.


title: Egyptin prinssi

text: Kun Mooses pelastaa Sipporan sisaret rosvojoukolta, heidän isänsä, Midianin pääpappi Jetro (Markus Bäckman), toivottaa hänet tervetulleeksi leiriinsä. Vietettyään useita kuukausia leirissä oman kansansa parissa Mooseksesta tulee lammaspaimen, minkä lisäksi hän voittaa Sipporan kunnioituksen ja rakkauden. Ennen pitkää pari menee naimisiin. Eräänä päivänä Mooses kohtaa kadonnutta karitsaa etsiessään Jumalan, joka ilmestyy hänelle palavan pensaan hahmossa. Jumala käskee Moosesta vapauttamaan Egyptin orjat ja loihtii tämän paimensauvan, niin että se kykenee suurenmoisiin ihmeisiin, kuten ohjaamaan heprealaiset vapauteen.


title: Egyptin prinssi

text: Mooses palaa takaisin Egyptiin yhdessä Sipporan kanssa ja saapuu Ramseksen temppeliin kesken suuren juhlinnan. Faaraoksi ja sittemmin myös isäksi tullut Ramses ottaa Mooseksen iloisesti vastaan. Mooses käskee Ramsesta vapauttamaan hänen kansansa ja esittelee Jumalan voimia muuttamalla paimensauvansa käärmeeksi. Hotep ja Huy toistavat kerskaillen saman muodonmuutoksen ja kutsuvat samalla apuun useita egyptiläisiä jumalia. Mooseksen käärme kuitenkin syö pääpappien loihtimat pienemmät käärmeet. Ramses ei ole siitä huolimatta vaikuttunut vaan päinvastoin kiristää otettaan orjista määräämällä heidän työtaakkansa kaksinkertaiseksi.


title: Egyptin prinssi

text: Myöhemmin Mooses kohtaa Ramseksen uudelleen tämän istuessa Niilillä lipuvassa yksityisveneessään. Ramses määrää vartijat hakemaan Mooseksen hänen luokseen. Vartijat kuitenkin perääntyvät, kun Mooses muuttaa joen veden sauvallaan vereksi. Tarjotakseen Moosekselle vastuksen myös papit muuttavat pienen vesitilkan vereksi. Siitä huolimatta ei kulu kovin kauan, kun kaikki Raamatun yhdeksän vitsausta iskeytyvät Egyptiin vuorotellen. Mooses tuntee sisäistä piinaa siitä, että hän on pettänyt Ramseksen ja saanut Egyptin sortumaan. Kaikesta kivusta ja tuhosta huolimatta Ramses ei kuitenkaan suostu heltymään vaan toteaa, että Egyptin päälle laskeutuu vielä suuri murhe. Hän ei kuitenkaan tiedä, että hän on juuri kutsunut viimeisen vitsauksen Egyptin päälle aivan itse. Mooses opastaa heprealaisia maalaamaan oviensa yläkarmit karitsan verellä tulevaa pesahin yötä varten. Sinä yönä viimeinen vitsaus (kuoleman enkeli) lentää kaupungin halki tappaen kaikki Egyptin esikoislapset, mukaan lukien Ramseksen pojan (Tuomas Oksanen). Mooses käy vielä kerran tapaamassa poikansa ruumiin vierellä seisovaa, murheen murtamaa Ramsesta. Epätoivoinen, surullinen ja vihainen Ramses käskee entistä kasvattiveljeään lähtemään heprealaisten kanssa pois Egyptistä. Mooses lähtee ja puhkeaa sitten kyyneliin aiheutettuaan niin paljon piinaa sekä veljelleen että itse Egyptille.


title: Egyptin prinssi

text:
Seuraavana aamuna heprealaiset jättävät riemuiten Egyptin orjuuden taakseen ja päätyvät lopulta Punaisenmeren rannalle. He saavat siellä kuitenkin huomata, että Ramses on muuttanut mielensä ja lähtenyt ajamaan heprealaisia armeijansa kanssa takaa surmatakseen heidät kaikki. Mooses jakaa meren kahtia sillä välin, kun tulipylväs estää Egyptin armeijaa pääsemästä heprealaisten kimppuun. Heprealaiset ylittävät meren kävelemällä sen pohjaa pitkin. Kun tulipylväs katoaa ja egyptiläisarmeijaa saa tilaisuuden jatkaa takaa-ajoa, meri yhdistyy jälleen sulkien armeijan kuolettavaan syleilyynsä. Heprealaiset pääsevät viimein eroon entisistä sortajistaan. Ramses selviää kuitenkin hengissä ja iskeytyy aaltojen mukana rannalle. Hän parkaisee tuskasta ja huutaa epätoivoisena Mooseksen nimeä käsittäessään, että kaikki hänen sotilaansa ovat kuolleet. Mooses tuntee sääliä veljensä menetyksen johdosta ja hyvästelee tämän lopullisesti. Sitten hän lähtee heprealaisten kanssa kohti Siinaivuorta, jolla Jumala antaa hänelle ja heprealaisille myöhemmin kuuluisat Kymmenen käskyä.
Suomenkielisen version dialogin ja soololaulut ohjasi Annamari Metsävainio, kuorot ja Ofra Hazan lauluosuudet ohjasi Topi Lehtipuu. Jumalan ääni luotiin suomenkieliseen versioon yhdistämällä Velimatti Rannan ja Annamari Metsävainion nauhoittamat vuorosanat päällekkäin.


title: Jack Beresford

text: Jack Beresford (nuorempi) (1. tammikuuta 1899 Chiswick – 3. joulukuuta 1977) oli brittiläinen soutaja ja olympiavoittaja. Hän voitti mitalin viisissä peräkkäisissä olympialaisissa (1920–1936). Samaan on miessoutajista kyennyt vain toinen britti Steve Redgrave (1984–2000) ja parempaan kaikista soutajista Romanian Elisabeta Lipă (1984–2004).Vuoden 1940 kisojen peruuntuminen vei Beresfordilta mahdollisuuden kuudensiin olympialaisiin. Vuoden 1952 kesäolympialaisissa hän toimi Britannian soutujoukkueen johtajana. Hänen isänsä Julius Beresford voitti soudussa hopeaa kahdeksikossa vuoden 1912 kisoissa.


title: Clara Schumann

text: Clara Josephine Wieck Schumann (13. syyskuuta 1819 – 20. toukokuuta 1896) oli saksalainen säveltäjä ja pianisti. Hän oli säveltäjä Robert Schumannin vaimo.


title: Clara Schumann

text: Schumann aloitti pianonsoiton harjoittelun jo hyvin nuorena isänsä Friedrich Wieckin opastuksella. 13-vuotiaasta naimisiinmenoon asti hänellä oli loistava ura pianistina. Avioiduttuaan Robert Schumannin kanssa Clara jatkoi esiintymistä ja säveltämistä ja kasvatti ohessa kahdeksan lasta. Hän oli usein vastuussa perheen taloudellisesta toimeentulosta ja jatkoi senkin vuoksi konsertointia.


title: Clara Schumann

text: Robert Schumannin eläessä hänen työnsä eivät olleet useinkaan suosittuja eivätkä teknisesti tarpeeksi näyttäviä Claran makuun, mutta Robertin kuoleman jälkeen Clara Schumann omistautui pääasiassa Robertin töiden tulkitsemiseen. Vuonna 1878 hänet nimitettiin konservatorion opettajaksi Frankfurt am Mainiin.


title: Pakalitha Mosisili

text: Bethuel Pakalitha Mosisili (s. 14. maaliskuuta 1945) on lesotholainen poliitikko. Hän on toiminut maansa pääministerinä toukokuusta 1998 kesäkuuhun 2012 ja uudelleen maaliskuusta 2015 alkaen.


title: Pakalitha Mosisili

text: Mosisili on naimisissa ja hänellä on neljä lasta.


title: Anne-Lise Boge

text: Anne-Lise Boge (s. 1939) on norjalainen kirjailija, joka on varsinaiselta ammatiltaan opettaja. Hän on tullut tunnetuksi etenkin romaanisarjastaan "Arvesynd". Arvesynd-sarja käsittää yhteensä 23 kirjaa ja sen on julkaissut Egmont-kustannus.


title: Batman – paluu

text: Batman – paluu () on vuonna 1992 ensi-iltansa saanut yhdysvaltalainen Tim Burtonin ohjaama supersankarielokuva. Se oli ensimmäinen Dolby Digital (AC-3) -ääniformaatilla äänitetty teatterielokuva. Elokuva oli Oscar-ehdokkaana parhaasta maskeerauksesta ja parhaista erikoistehosteista. Elokuva jäi viimeiseksi elokuvaksi koko sarjassa, jossa Batmanin roolissa nähtiin Michael Keaton. Elokuva ei myöskään ollut yhtä suuri menestys kuin edeltäjänsä. Elokuva on myös edeltäjäänsä tummanpuhuvampi ja synkempi.


title: Batman – paluu

text: Madonna kieltäytyi Kissanaisen roolista ennen kuin roolia tarjottiin Michelle Pfeifferille.


title: Batman – paluu

text: Gotham City on jouluisissa tunnelmissa, kunnes Pingviini apureineen iskee kesken jouluparaatin aiheuttaen kaaosta. Batman saapuu hoitamaan asiat kuntoon, mutta Pingviini pääsee karkuun. Pingviini aikoo ryhtyä pormestariksi saadakseen rahaa ja mainetta. Batmanin epäonneksi kaduille on ilmestynyt myös toinen rikollinen, Kissanainen. Tämä ei kuitenkaan tiedä, auttaako Batmania vai Pingviiniä. Lisäksi ongelmia aiheuttaa Pingviiniä pormestariksi auttava häikäilemätön liikemies Max Shreck, joka on myös vastuussa Kissanaisen identiteetin syntyyn.


title: Joosef – unten kuningas

text: Joosef – unten kuningas (englanniksi "Joseph: King of Dreams") on vuonna 2000 valmistunut DreamWorksin tuottama animaatioelokuva. Elokuva kertoo Raamatun Ensimmäisen Mooseksen kirjan Joosefista, Jaakobin pojasta, jonka hänen veljensä myivät orjaksi Egyptiin ja josta lopulta tuli Egyptin faaraon käskynvaltias.


title: Joosef – unten kuningas

text: Elokuvan tekijöiltä on aiemmin valmistunut toinenkin raamattuaiheinen animaatio, "Egyptin prinssi". Silti "Joosef – unten kuningas" -elokuvasta ei muodostunut samanlaista menestystä kuin "Egyptin prinssistä".


title: Joosef – unten kuningas

text: Muissa rooleissa: Markus Degerman, Jaana Hovinen, Vaula Hyry, Ralf Öhberg, Viivi Tamminen ja Salla Virman.


title: Joosef – unten kuningas

text: Kuoro: Markus Bäckman, Matti Holi, Pekka Kuorikoski ja Ulla Renko.


title: Joosef – unten kuningas

text: Suomenkielisen version ovat ohjanneet Kari Tamminen ja Ulla Renko.


title: Russ Howard

text: Russ Howard (s. 19. helmikuuta 1956 Midland, Ontario, Kanada) on kanadalainen curling-pelaaja.


title: Russ Howard

text: Howard on osallistunut Kanadan mestaruuskilpailuun 13 kertaa, joista kahdeksan kertaa Ontarion ja viisi kertaa New Brunswickin edustajana. Hän on voittanut mestaruuden kahdesti, vuosina 1987 ja 1993. Hän on voittanut myös kahdesti maailmanmestaruuden, 1987 ja 1993.


title: Russ Howard

text: Vuonna 2005 Brad Gushue kutsui Howardin joukkueeseensa Kanadan olympiakarsintoihin, jotka joukkue voitti ja pääsi Kanadan edustajaksi 2006 Torinon olympialaisiin. Mike Adam väistyi suosiolla varamieheksi Howardin tieltä. Kisoissa Kanadan joukkue voitti olympiakultaa voitettuaan finaalissa Markku Uusipaavalniemen kipparoiman Suomen. Kisojen aikana Howard täytti 50 vuotta.


title: Russ Howard

text: Howard tunnetaan myös hieman lajin luonnetta muuttaneen ns. "Moncton"-säännön kehittäjänä, josta myöhemmin kehitettiin ns. "Free Guard Zone" -sääntö, jonka mukaan ykkösheittäjät eivät saa poistaa toistensa suojakiviä.


title: Suzanne Lenglen

text: Suzanne Rachel Flore Lenglen (24. toukokuuta 1899 Compiègne – 4. heinäkuuta 1938) oli ranskalainen tennispelaaja ja yksi kaikkien aikojen menestyneimmistä naispelaajista. Vuoden 1920 olympialaisissa Lenglen voitti kaksi kultaa (kaksinpeli ja sekanelinpeli) ja pronssin (nelinpeli). Vuosina 1919–1926 hän voitti 25 tenniksen Grand Slam -turnausta.


title: Suzanne Lenglen

text: Lenglen oli ensimmäinen suurta mediajulkisuutta saanut naistennispelaaja ja yksi ensimmäisistä kansainvälisesti tunnetuista naisurheilijoista. Ranskan lehdistö kutsui häntä nimellä "La Divine".


title: Suzanne Lenglen

text: Kesäkuussa 1938 Ranskan lehdissä kerrottiin Lenglenin sairastuneen leukemiaan. Vain kolme viikkoa myöhemmin hän sokeutui ja kuoli pernisiöösiin anemiaan 39-vuotiaana. Hänet on haudattu Cimetière de Saint-Ouen -hautausmaalle Saint Oueniin lähelle Pariisia.


title: Suzanne Lenglen

text: Lenglen voitti Antwerpenin olympialaisissa 1920 kaksi olympiakultaa ja yhden pronssin. Hän voitti naisten kaksinpelin loppuottelussa Dorothy Holmanin erin 6–3, 6–0. Naisten nelipelissä Lenglen voitti parinsa Élisabeth d'Ayenin kanssa pronssia. Sekanelinpelissä Lenglen ja hänen parinsa Max Décugis voittivat kultaa, kun he päihittivät loppuottelussa Kitty McKanen ja Max Woosnamin lukemin 6–4, 6–2.


title: Suzanne Lenglen

text: Urallaan Suzanne Lenglen voitti yhteensä 81 kaksinpelin turnausvoittoa. Näiden lisäksi hän voitti 73 nelinpeliturnausta ja kahdeksan sekanelinpeliturnausta. Hän on edelleen ainoa pelaaja, joka on kolmasti voittanut Wimbledonissa kaksinpelin, nelinpelin ja sekanelinpelin samana vuonna – Lenglen teki tämän vuosina 1920, 1922 ja 1925.


title: Suzanne Lenglen

text: Ranskan avoimissa Lenglen voitti kaksinpelin 1920–1923 ja 1925–1926, nelinpelin 1925–1926 sekä sekanelinpelin 1925–1926. Tosin ennen vuotta 1925 turnaus oli avoin ainoastaan Ranskan kansalaisille, joten joskus Lenglenin grand slam -voittojen määräksi ilmoitetaan 21. Wimbledonissa hän voitti kaksinpelin 1919–1923 ja 1925, nelinpelin 1919–1923 ja 1925 sekä sekanelinpelin 1920, 1922 ja 1925. Lenglen valittiin tenniksen kansainväliseen hall of fameen vuonna 1978.


title: Suzanne Lenglen

text: Suzanne oli hyvin toimeen tulevan isänsä Charles Lenglenin ainoa lapsi. Isä huomasi tyttären liikunnallisen lahjakkuuden jo varhain. Isä tiedosti myös sen, millainen sosiaalinen arvostus Ranskan Rivieralla vallitsi tennistä kohtaan. Niin isä liittyi Nizzan Tennisklubin jäseneksi. Lapsia jäseniksi ei hyväksytty, mutta Suzannen kohdalla tehtiin poikkeus: hän pääsi mukaan ja sai pelata aikuisten kanssa. Isä ryhtyi valmentamaan tytärtään.


title: Suzanne Lenglen

text: Heinäkuun 5. päivänä 1919 parikymppinen Suzanne aiheutti sensaation pelaamalla kaksi kertaa itseään vanhempaa Dorothea Chambersia vastaan Wimbledonissa. Sensaatiomaista ei ollut ainoastaan se, että nuori Suzanne Lenglen voitti ottelun, vaan myös se, miten nuori nainen oli pukeutunut: Suzannen yllä oli kevyestä puuvillasta valmistettu yksinkertainen ja lyhythihainen asu. Asun lennokas hame ylettyi vain pohkeeseen saakka. Sääriä peittivät valkea sukat, päässä oli rento hattu. Aikalaisista asu oli häkellyttävä, ja sitä kutsuttiin jopa säädyttömäksi. Lenglenin asu muodosti voimakkaan kontrastin verrattuna vastapeluriin. Chambersin asu edusti edvardiaanista tyyliä: hame oli nilkkapituinen ja pusero tiukasti napitettu niskasta ja ranteista. Kaiken alla, vaikka ei tietenkään näkynyt, oli lisäksi korsetti. Lenglenin vallankumouksellinen asu salli reippaan liikkumisen ja muutti naisten pukeutumista.


title: Suzanne Lenglen

text: Vaikka asu vaikutti tuohon aikaan äkkinäisen vallankumoukselliselta, takana oli oikeastaan pitkään jatkunut kehitys kohti naisten suurempaa vapautta ja vapautumista. Yhteiskunta etenkin 1870–1880-luvuilla odotti naisten olevan hyvin passiivisia ja pidättyväisiä. Urheilua, etenkään tennistä ei pidetty naisille sopivana. Liikunta edellytti äkkinäisiä ja voimakkaita liikkeitä, hikoilemista ja hengästymistä, ja sellaisia asioita pidettiin epänaisellisina ja sopimattomina. 1900-luvulle tultaessa asenteet olivat jo hieman pehmenneet, mutta naisten urheilua silti väheksyttiin ja saatettiin jopa pitää tylsänä, eikä Wimbledoinin pääkentille ollut asiaa. Kuitenkin ennen ensimmäistä maailmansotaa vuonna 1914 oli jo enteitä naisten aseman muuttumisesta. Suzanne Lenglenin lennokas esiintulo osui ajankohtaan, johon kulminoituivat sosiaaliset muutokset ja jo vuosikymmenen kestänyt pyrkimys naisten emansipaatioon. Lenglenistä tuli ihailtu tähti samalla tavalla kuin aiemmin oli ihailtu näyttelijöitä.


title: Mooseksen kirja

text: Mooseksen kirja voi tarkoittaa:


title: Ben Affleck

text: Benjamin Geza Affleck-Boldt (s. 15. elokuuta 1972 Berkeley, Kalifornia, Yhdysvallat) on yhdysvaltalainen Oscar-palkittu näyttelijä, elokuvakäsikirjoittaja ja -ohjaaja.


title: Ben Affleck

text: Affleckin näyttelijän ura alkoi jo lapsena, jolloin hän esiintyi PBS-kanavalla esitetyssä televisiosarjassa sekä useissa televisioelokuvissa. Varsinaisen näyttelijän uran Affleck aloitti 1990-luvulla, jolloin hän esiintyi useissa merkittävissä elokuvissa. Affleckin varsinainen läpimurto koitti vuoden 1997 jälkeen, jolloin Affleck sai Oscar-palkinnon yhdessä Matt Damonin kanssa elokuvakäsikirjoituksestaan elokuvaan "Will Hunting". Affleck on myös ohjannut elokuvan nimeltä "Gone Baby Gone", jonka pääosaa näyttelee hänen pikkuveljensä Casey Affleck. Affleck sai toisen Oscar-palkintonsa ohjaamastaan ja yhdessä Grant Heslovin ja George Clooneyn kanssa tuottamastaan elokuvasta "Argo".


title: Ben Affleck

text: Affleckilla on irlantilais-englantilais-saksalais-skotlantilaiset sukujuuret.


title: Ben Affleck

text: Affleck avioitui näyttelijä Jennifer Garnerin kanssa vuonna 2005. Kesäkuussa 2015 pariskunta ilmoitti eroavansa ja lopullinen ero myönnettiin kesällä 2017. Heillä on kolme lasta. Affleck kärsii päihdeongelmista ja on ollut vuosina 2001–2018 ollut kolmasti vieroitushoidossa.


title: Ranskan Polynesian lippu

text: Ranskan Polynesian lippu on Ranskalle kuuluvan Ranskan Polynesian virallinen lippu. Se otettiin käyttöön virallisesti vuonna 1984. Lipun punainen ja valkoinen väri on otettu historiallisista Tahitin lipuista ja ne ovat myös perinteisiä värejä Polynesiassa.


title: Ranskan Polynesian lippu

text: Tässä Ranskan merentakaisessa territoriossa trikolori on virallinen lippu, vaikka sen rinnalla liehuu myös paikallinen polynesialaisväreissä (punainen ja valkoinen) oleva lippu. Tuon lipun keskellä valkoisessa kentässä on pirogi (kaksipaikkainen palkovene, jota voidaan meloa tai purjehtia). Sen takana on kultainen sädekoroinen aurinko. Sininen ja valkoinen viittaavat merestä saatavaan hyvinvointiin ja pirogeja käytetään yhä kalastukseen. Viisi soutajaa edustavat Ranskan Polynesian departementteja: Tuamotun saaristoa, Marquesas- ja Tubuaisaaria, ja Seurasaaria, jotka koostuvat Windwardsaarista ja Leewardsaarista.


title: Sandro Munari

text: Sandro Munari (s. 27. maaliskuuta 1940), joka tunnetaan myös nimellä II Drago, oli italialainen rallikuljettaja ja lajin epävirallinen maailmanmestari.


title: Sandro Munari

text: Munari oli mukana rallin MM-sarjassa alusta asti (1973). Hänen ensimmäinen MM-rallinsa oli Monte Carlo-ralli, joka päättyi ulosajoon. Seuraavan MM-rallinsa hän ajoi seuraavana vuonna. Toisessa MM-rallissaan hän sijoittui heti sijalle 3., mutta jo seuraavassa kahdessa kilpailussa hän oli voittaja. RAC-rallissa hän ajoi kolmanneksi. 1975 Munarin ainoa voitto tuli Monte Carlo-rallissa. Safari-rallissa hän tuli toiseksi. Muut kauden kolme MM-ralliaan hän keskeytti.


title: Sandro Munari

text: Vuonna 1976 Munari oli ehdottomasti kauden parhaimpia kuljettajia. Hän ajoi seitsemän MM-rallia ja ajoi yhtä lukuun ottamatta jokaisessa niistä neljän parhaan joukkoon. Seitsemännen hän keskeytti. Jos tuolloin olisi laskettu pisteitä samalla tavalla kuin vuodesta 1979 vuoteen 1996 asti, olisi pisteitä kertynyt hänelle mukavat 97 kappaletta.


title: Sandro Munari

text: Kaudella 1977 Munari voitti "FIA"-cupin, mutta vain yhden MM-rallin, jälleen Monte Carlo-rallin. Se oli hänen uransa 7. MM-rallivoitto. Kaudella 1978 hän oli vain kerran pisteillä ajamistaan kuudesta MM-rallista. Siinä hän oli kolmas.


title: Sandro Munari

text: Kun MM-pisteitä jaettiin ensi kertaa ei Munari ollut enää entinen mestarikuljettaja. Hän osallistui vuosina 1979–1984 yhteensä vain kuuteen MM-ralliin eli yhteen ralliin kaudessa. Pisteitä hän keräsi -79 vain yhden ja kaudella 1980 kuusi. Tuon jälkeen hän ei enää pisteitä saanut. Hän lopetti uransa kauden -84 jälkeen.


title: Berkeley (Kalifornia)

text: Berkeley on kaupunki Pohjois-Kaliforniassa. Kaupungin pinta-ala on 45,9 km², ja siellä oli Vuoden 2010 väestönlaskennan mukaan 112 580 asukasta. Berkeleyn läheisyydessä on kaksi suurkaupunkia, Oakland ja San Francisco. Berkeley tunnetaan erityisesti Kalifornian yliopiston Berkeleyn kampuksesta.


title: AMBER-hälytys

text: AMBER-hälytys (englanniksi AMBER Alert) on alun perin yhdysvaltalainen järjestelmä, jossa lapsen tai nuoren kadotessa (kidnappaus yms.) annetaan "etsintäkuulutus" eri medioissa henkilön löytämiseksi ja yhteyden saamiseksi kidnappaajiin. Järjestelmää on alettu kehittää paremmaksi, ja järjestelmä on saanut tukensa lainsäätäjiltä. Lisäksi järjestelmä on saanut kannatusta myös muualla maailmassa.


title: AMBER-hälytys

text: Järjestelmä sai alkunsa vuonna 1996, kun 9-vuotias texasilainen Amber Hagerman kidnapattiin ja myöhemmin murhattiin. Järjestelmä on nimetty Amberin mukaan, mutta nimelle on myöhemmin otettu käyttöön aukikirjoitettu muoto "America's Missing: Broadcast Emergency Response".


title: Rocinha

text: Rocinha on Rio de Janeiron ja Brasilian suurin yksittäinen slummi eli favela. Sen asukasluvusta ei ole tarkkaa tietoa, väestönlaskennan mukaan asukkaita on 70 000 mutta arvioitu väkimäärä on 180 000 henkeä. Rocinha sijaitsee Rio de Janeiron eteläosassa eli "Zona Sul"issa, São Conradon ja Gávean kaupunginosien välissä jyrkällä vuorenrinteellä noin kilometrin päässä kaupungin suosituimmista rannoista.


title: Rocinha

text: Vaikka Rocinha onkin yhä favela, sen elinolot ja infrastruktuuri ovat suhteellisen hyvät verrattuna moniin muihin Brasilian ja Etelä-Amerikan slummeihin. Suurin osa taloista on rakennettu sementistä ja tiilistä ja jotkut ovat monikerroksisia. Lähes kaikkiin tulee vesi ja sähkö. Alueella on paljon liike- ja muuta toimintaa, kuten pankkeja, apteekkeja, bussilinjoja ja myös oma TV-kanava. Rocinhassa toimii myös useita asukasyhdistyksiä ja kansalaisjärjestöjä, jotka pyrkivät kohentamaan alueen oloja ja integroimaan sitä tiiviimmin muuhun kaupunkiin.


title: Rocinha

text: Monen muun favelan tavoin Rocinha on ollut vaihtelevasti erilaisten rikollis- ja huumeliigojen hallinnassa. Viimeisin vaikutusvaltainen Rocinhan rikollisjohtaja Bem-Te-Vi joutui poliisien tappamaksi vuonna 2005. Vaikka tällaiset liigat toisaalta suojelevat faveloita muilta jengeiltä ja tuovat paljon kaivattuja resursseja niiden kehitykselle, ne myös pitävät alueitaan hyvin tiukassa kontrollissa sekä pyörittävät huumekauppaa ja muuta rikollisuutta, kuten pankkiryöstöjä, muualla kaupungissa. Tämän tiukan kontrollin vuoksi tavallinen katurikollisuus on Rocinhassa vähäistä, mutta yhteenotot muiden jengien välillä ja toisaalta poliisin kanssa johtavat monesti dramaattisiin, aseellisiin selkkauksiin.


title: Rocinha

text: Vuonna 2011 uutisoitin, että Brasilian poliisi valtasi Rocinhan. Tarkitus oli rajoittaa rikollisuutta ennen lähestyviä jalkapallon maailmancupia (2014) ja olympiakisoja (2016).


title: Rocinha

text: Rocinhan alueella väestönkasvu on nopeaa ja kaupunginhallinnon näkökulmasta hallitsematon rakentaminen vilkasta. Uutta väestöä muuttaa erityisesti Brasilian köyhistä koillisosista.


title: Joseph Mascolo

text: Joseph Mascolo (13. maaliskuuta 1929 West Hartford, Connecticut – 8. joulukuuta 2016 Los Angeles, Kalifornia) oli yhdysvaltalainen näyttelijä, joka tunnettiin erityisesti rooleistaan Kauniiden ja rohkeiden Massimo Maronena ja Päivien viemää -sarjan Stefano DiMerana.


title: Joseph Mascolo

text: Mascolo kuoli 87-vuotiaana 8. joulukuuta 2016 sairastettuaan pitkään Alzheimerin tautia.


title: MVS

text:
MVS (Manufacture des Voitures de Sport, Venturi) on ranskalainen pienehkö autonvalmistaja, joka ennen oman tuotantonsa aloittamista toimi yhteistyössä Peugeot'n, Alpinen, Rondeaun ja Heuliezin kanssa. 80-luvun puolivälissä yhtiö asetti tavoitteekseen valmistaa täysiverinen ranskalainen urheiluauto. Venturiksi nimetyn 2+2 paikkaisen urheiluauton valmistus aloitettiin alkuvuodesta 1988.
Venturi Cabrioletin lujitemuovinen kori kätkee sisälleen Renault'lta lainatun 2.9-litraisen turboahdetun V6-moottorin, joka tuottaa 147 kW:n tehon. Moottori on aitojen urheiluautojen tapaan sijoitettu taka-akseliston yläpuolelle.Venturi valmisti autot ja toimi sponsorina Larrousse -tallille kaudella . Nykyään Venturi-nimeä käyttää Formula E -sarjassa Venturi Grand Prix.


title: Nokoreach

text: Nokoreach on Kambodžan kansallislaulu. Kambodžan vanhaa kuningaskuntaa ylistävä laulu otettiin alun perin käyttöön Japanin protektoraatiksi syntyneessä ja Norodom Sihanoukin hallitsemassa Kambodžan kuningaskunnassa vuonna 1941. Laulun on sanoittanut Chuon Nat ja sen ovat säveltäneet F. Perruchot ja J. Jekyll vanhan kambodžalaisen kansanlaulun pohjalta. Laulu säilyi itsenäistyneen Kambodžan kansallislauluna aina vuoteen 1970, jolloin USA:n tukema kenraali Lon Nol kaappasi maassa vallan ja julisti maan Khmerin tasavallaksi. Punaisten khmerien kaapattua maassa vallan 1975 he ennallistivat maan kuningaskunnaksi eräänlaiseksi sosialistisen vallankumouksen kulissiksi. Kuningas Sihanouk kutsuttiin maanpakolaisuudesta takaisin maahan, ja Nokoreach otettiin taas maan kansallislauluksi. Jo seuraavana vuonna, 1976, Punaiset khmerit ottivat kuitenkin käyttöön oman - mahdollisesti itsensä Pol Potin laatiman -, omaa ideologiaansa voimakkaasti tukevan kansallislaulun. Nokoreachista tuli jälleen maan kansallislaulu vuonna 1993, jolloin maahan saatiin kuningasmielisen Funcinpehin tukema hallitus YK:n valvonnassa.


title: Nokoreach

text: Laulu on saanut nimensä alueella sijainneesta vanhasta kuningaskunnasta, nykyisen Kambodžan edeltäjästä.


title: SAS (ohjelmisto)

text: SAS on SAS Institute Inc.:n kehittämä ohjelmisto tilastolliseen analyysiin. Alkuperäisen SAS-ohjelmiston toiminnallisuudet liittyivät tilastolliseen analyysiin, mutta nykyisellään voidaan puhua pikemminkin SAS-alustasta ja SAS-ratkaisuista, joiden eräs osa on tilastollisen analyysin tuote SAS/STAT®.


title: Joly Braga Santos

text: José Manuel Joly Braga Santos (14. toukokuuta 1924, Lissabon – 18. heinäkuuta 1988, Lissabon) oli portugalilainen säveltäjä ja kapellimestari. Hänen tuotantoonsa kuuluu muun muassa kuusi sinfoniaa.


title: Joly Braga Santos

text: Santos syntyi Lissabonissa ja opiskeli siellä viulunsoittoa ja sävellystä. Toisen maailmansodan jälkeen hän opiskeli ulkomailla. Hän sävelsi neljä ensimmäistä sinfoniaansa 22–27-vuotiaana. Sinfonioiden lisäksi hän sävelsi muun muassa kolme oopperaa ja kamarimusiikkia. Santos kuoli aivohalvaukseen vuonna 1988.


title: Aileen Riggin

text: Aileen Riggin Soule (2. toukokuuta 1906 Newport, Rhode Island – 17. lokakuuta 2002 Honolulu, Havaiji) oli yhdysvaltalainen uimari, uimahyppääjä ja olympiavoittaja.


title: Aileen Riggin

text: Riggin oppi uimaan kuusivuotiaana ja aloitti uimahyppäämisen vuonna 1919. Vuoden 1920 olympialaisissa Antwerpenissa hän voitti 14-vuotiaana kultaa naisten 3 metrin ponnahduslautakilpailussa, ollen kautta aikojen nuorin yhdysvaltalainen olympiavoittaja. Hän oli myös kisojen pienikokoisin urheilija: 140-senttinen Riggin painoi vain 29,5 kiloa.


title: Aileen Riggin

text: Vuoden 1924 kisoissa Pariisissa Rigginistä tuli ensimmäinen urheilija, joka voitti mitalin sekä uinnissa että uimahypyissä: hän oli hopealla 3 metrin ponnahduslaudalla ja pronssilla 100 metrin selkäuinnissa.


title: Aileen Riggin

text: Amatööriuransa jälkeen Riggin alkoi esiintyä Billy Rosen Aquacade-vesinäytöksissä. Hänestä tuli myös yksi ensimmäisistä amerikkalaisista naisurheilukirjoittajista. Riggin menestyi myös veteraaniurheilijana. 82-vuotiaana hän rikkoi yhdeksän eri ikäluokkien kansallista ennätystä. 86-vuotiaana Masters-uintien MM-kisoissa hän voitti kuuden ikäluokan mestaruudet.


title: Aileen Riggin

text: Kuollessaan 96-vuotiaana Riggin oli pisimpään elänyt yhdysvaltalainen olympiavoittaja.


title: Luís de Freitas Branco

text: Luís de Freitas Branco (12. lokakuuta 1890 Lissabon – 27. marraskuuta 1955 Lissabon) oli portugalilainen säveltäjä ja musiikintutkija. Hän opiskeli lapsena pianon- ja viulunsoittoa. Vuonna 1910 hän siirtyi Berliiniin opiskelemaan sävellystä. Vuodesta 1916 lähtien hän toimi sävellyksen professorina Lissabonin konservatoriossa. Hän opetti muun muassa Joly Braga Santosia.


title: Hermorata

text: Hermorata on toisiinsa yhteydessä olevien hermosolujen ketju, joka on hermoimpulssien säännöllisesti käyttämä reitti. Hermorata yhdistää hermoston kaksi osaa toisiinsa yleensä myelinisoituneista hermosyistä, jotka tunnetaan valkeana aineena. Hermoradat yhdistävät melko kaukaisia alueita aivoissa tai muualla hermostossa verrattuna paikalliseen kommunikaatioon käytettyyn harmaaseen aineeseen.


title: David Burghley

text: David George Brownlow Cecil, Exeterin kuudes markiisi (tunnetaan myös nimellä David Burghley ja vuoteen 1956 asti nimellä Lordi Burghley, 9. helmikuuta 1905 lähellä Stamfordia – 22. lokakuuta 1981) oli brittiläinen aitajuoksija, urheiluvaikuttaja ja olympiavoittaja.


title: David Burghley

text: Vuoden 1928 kesäolympialaisissa Burghley voitti 400 metrin aitajuoksun lyöden toiseksi ja kolmanneksi tulleet yhdysvaltalaiset 0,2 sekunnilla. Ensimmäisissä kansainyhteisön kisoissa 1930 hän voitti molemmat aitamatkat ja oli mukana voittamassa 4×400 metrin viestiä.


title: David Burghley

text: Vuonna 1931 Burghley valittiin parlamenttiin. Vuoden 1932 olympialaisissa hän oli neljäs 400 metrin aidoissa ja voitti hopeaa 4×400 metrin viestissä, jossa hänen epävirallinen osuusaikansa oli 46,7.


title: David Burghley

text: Burghley oli värikäs persoona. Hänen sanotaan juosseen RMS Queen Maryn yläkannen ympäri arkivaatteissa 57 sekunnissa. Hän harjoitteli aitajuoksua laittamalla tulitikkurasioita aitojen päälle – aitaa ylittäessä etummainen jalka ei pudottanut rasiaa. Urheiluaiheisen elokuvan "Tulivaunut" henkilöhahmon Lord Andrew Lindsayn esikuvana on Lordi Burghley.


title: David Burghley

text: Urheilu-uransa jälkeen Burghley toimi British Amateur Athletic Associationin puheenjohtajana 40 vuotta, IAAF:n puheenjohtajana 30 vuotta ja Kansainvälisen olympiakomitean jäsenenä 48 vuotta. Hän oli myös vuoden 1948 olympialaisten järjestelytoimikunnan puheenjohtaja.


title: David Burghley

text: Burghley oli parlamentin jäsen vuosina 1931–1943. Toisen maailmansodan loppuvuosina Burghley toimi Bermudan kuvernöörinä.


title: Liquiçá

text: Liquiçá (tetumiksi Likisá) on rannikkokaupunki Itä-Timorilla. Se sijaitsee 32 kilometriä Dilistä, Itä-Timorin pääkaupungista länteen. Kaupunki on Liquiçán alueen pääkaupunki. Kaupungin asukasluku on noin 19 000. Suurin osa asukkaista puhuu tokodedeä.


title: Telemark-alastulo

text: Telemark-alastulo on mäkihypyssä käytetty alastulotyyli, joka on peräisin Telemarkista. Sitä pidetään yleisesti tyylikkäimpänä alastulona. Telemark eroaa tasajalka-alastulosta siten, että siinä sukset tömahtävät maahan aavistuksen peräkkäin ja toinen jalka on hitusen edellä toista. Se on saanut nimensä laskettelua muistuttavasta asennostaan. Alastulo saa olla enintään kaksi mäkihyppysuksen paksuutta leveä, muuten tyylipisteet vähenevät.


title: Laplacen matriisi

text: Verkkoteoriassa Laplacen matriisi eli Kirchhoffin matriisi on verkon matriisiesitys. Tätä voidaan käyttää verkon virittäjäpuun laskemiseen.


title: Laplacen matriisi

text:
Verkon "G" Laplacen matriisi on määritelmän mukaan
missä "D" on "G":n astematriisi ja "A" on "G":n vierusmatriisi.


title: Laplacen matriisi

text: Tarkemmin, olkoon "G" annettu "n"-solmuinen verkko. Tällöin


title: Laplacen matriisi

text: Suunnatuille verkoille voidaan käyttää joko särmien sisä- tai ulkoastetta tilanteesta ja sovelluksesta riippuen.


title: Jean-Claude Juncker

text: Jean-Claude Juncker (s. 9. joulukuuta 1954 Redange, Luxemburg) on luxemburgilainen kristillissosiaalisen kansanpuolueen ("Chrëschtlech Sozial Vollekspartei", CSV) poliitikko, joka on toiminut Euroopan komission puheenjohtajana marraskuusta 2014. Aiemmin Juncker oli Luxemburgin pääministeri vuosina 1995–2013 ja valtiovarainministerinä vuosina 1989–2009. Jacques Santer oli hänen edeltäjänsä molemmissa tehtävissä.


title: Jean-Claude Juncker

text: Juncker liittyi kristillissosiaaliseen kansanpuolueeseen vuonna 1974. Hän on opiskellut lakia Strasbourgin yliopistossa. Vuonna 2006 Juncker sai Kaarle Suuren palkinnon.


title: Jean-Claude Juncker

text: Juncker oli euroryhmän ensimmäinen puheenjohtajana vuosina 2005–2013. Hän oli, kun euromaat neuvottelivat Kreikan, Portugalin ja Irlannin pelastuspaketeista eurokriisin aikana. Junckerin seuraajaksi euroryhmän johtoon valittiin 21. tammikuuta 2013 Alankomaiden valtiovarainministeri Jeroen Dijsselbloem.


title: Jean-Claude Juncker

text: Juncker on saanut usein osakseen arvostelua koskien hänen toimintaansa Luxemburgin pääministerinä, hänen alkoholinkäyttöään ja kyseenalaiseksi sanottua käytöstään muita unionin poliitikkoja ja viranhaltijoita kohtaan.


title: Jean-Claude Juncker

text: Euroopan parlamentin keskustaoikeistolainen Euroopan kansanpuolue (EPP) nimesi Junckerin kärkiehdokkaakseen Euroopan komission johtoon maaliskuussa 2014. Toukokuussa järjestettyjen europarlamenttivaalien jälkeen EPP:n ennustettiin saavan eniten parlamenttipaikkoja, mikä tarkoittaisi Junckerin nousua komission puheenjohtajaksi. Junckerin nimittämistä myös vastustettiin voimakkaasti ja arvioitiin, että Eurooppa-neuvosto saattaisi nostaa komission johtoon kärkiehdokkaiden sijaan jonkun muun. Britannian pääministeri David Cameron uhkasi maan saattavan lähteä Euroopan unionista, jos Juncker valitaan. Saksan liittokansleri Angela Merkel taas ilmoitti tukevansa Junckeria komission johtoon.


title: Jean-Claude Juncker

text: 27. kesäkuuta 2014 Juncker nimitettiin EU-maiden johtajien huippukokouksessa komission puheenjohtajaehdokkaaksi äänin 26–2. Junckerin valintaa vastustivat vain Britannian pääministeri Cameron ja Unkarin pääministeri Viktor Orbán. Euroopan parlamentti hyväksyi heinäkuussa 2014 Junckerin valinnan komission puheenjohtajaksi. Salaisessa lippuäänestyksessä häntä kannatti parlamentin jäsenistä 422, kun valintaan tarvittiin vähintään 376 ääntä. Euroopan parlamentti valitsi ensimmäistä kertaa EU:n historiassa komission puheenjohtajan. Junckerin johtaman komission viisivuotinen toimikausi alkoi 1. marraskuuta 2014.


title: Jean-Claude Juncker

text: Elokuussa 2016 Juncker sanoi valtiorajojen olevan "huonoin keksintö, mitä poliitikot ovat koskaan keksineet".


title: Jean-Claude Juncker

text: Toukokuun 4. 2018 Juncker puhui Karl Marxin 200-vuotissyntymäpäivän kunniaksi järjestetyssä tilaisuudessa Saksan Trierissä. Joukko yhdysvaltain kongressin edustajia ja aiempien Neuvostoliiton miehittämien jäsenmaitten EU-parlamenttiedustajia vetosi Junckeriin, ettei tämä olisi osallistunut muistopäivään. Unkarilaiset parlamenttiedustajat muistuttivat, että marxilainen ideologia johti kymmenien miljoonien ihmisten kuolemaan ja tuhosi satojen miljoonien muitten elämän. Heidän mielestään Marxin juhliminen oli kommunismin uhrien pilkkaamista. Juncker kuitenkin osallistui juhlintaan ja piti Marxia puolustavan puheen.


title: Jean-Claude Juncker

text: 12. syyskuuta 2018 Juncker piti puheenjohtajakautensa viimeisen unionin tilaa käsittelevän puheensa ("State of the Union speech"). Siinä hän piti mahdottomana Brexitin jälkeisen Britannian pysymistä yhteismarkkinoilla, painotti oikeusvaltioperiaatetta ja EU:ta maanosan sisäisen rauhan takaajana. Hän sanoi unionin yhtenäisyyden takaavan vaikutusvallan maailmantaloudessa ja kauppaneuvotteluissa. Juncker arvosteli jäsenmaita puuttuvasta solidaarisuudesta maahanmuuton taakajaossa. Lopuksi hän sanoi unionin tavoittelevan "uutta kumppanuutta" Afrikan kanssa ja kannusti eurooppalaisiin investointeihin.. Saman päivänä europarlamentti päätti omasta puolestaan tukea Artikla 7:n mukaisten kurinpitotoimien aloittamista Unkaria vastaan, joka parlamentin mielestä oli loukannut vakavasti EU:n perusarvoja.


title: Jean-Claude Juncker

text: Vuonna 2014 Der Spiegel kertoi Junckerin runsaasta alkoholinkäytöstä, jota nimettömät haastatellut pitivät ongelmallisena. Juncker vakuutti ZDF-tv-kanavan haastattelussa, ettei alkoholi ole hänelle ongelma, ja toisti halunsa Euroopan kommission johtoon.


title: Jean-Claude Juncker

text: Vuonna 2016 ranskalainen Libération kysyi haastattelussaan huhuista Junckerin runsaasta alkoholinkäytöstä, jonka hän kielsi. Juncker joi haastattelun aikana neljä lasia shampanjaa.


title: Jean-Claude Juncker

text: Toukokuussa 2017 brittitabloidi The Sun kertoi Junckerin olleen selvästi humalassa Genevessä YK:n kokouksessa.


title: Jean-Claude Juncker

text:
Heinäkuun 11. 2018 uutistoimisto AP kuvasi Junckerin NATO:n huippukokouksessa, jossa hänellä oli vaikeuksia pystyä pystyssä ja Makedonian pääministeri Zoran Zaev ja Portugalin António Costa taluttivat hänet portaat alas. EU:n komission puhenainen Margaritis Schinas kommentoi myöhemmin AFP:lle, että Juncker kärsi iskiaksesta ja krampeista.
Schinas vakuutti Junckerin olevan täysin kykenevä virkansa hoitamiseen.
Junckerin mukaan hänellä on tasapaino-ongelmia, jotka johtuvat vuoden 1989 autokolarista. Onnettomuuden seurauksena Juncker oli kolme viikkoa koomassa ja kuusi kuukautta pyörätuolissa.


title: Jean-Claude Juncker

text: Joulukuussa 2018 Iltalehti viittasi Spectatoriin, jonka mukaan Junckerin alkoholiongelma oli niin paha, että käytännössä EU-komissiota johti hänen saksalainen kansliapäällikkönsä Martin Selmayr.


title: Jean-Claude Juncker

text: Heinäkuussa 2013 Juncker ilmoitti eroavansa pääministerin tehtävistä Luxemburgin tiedustelupalvelusta syntyneen kohun vuoksi. Parlamentin jäsenten julkistamien raporttien mukaan maan tiedustelupalvelu oli salakuunnellut laittomasti kansalaisia. Väärinkäytöksiä oli raporttien mukaan tapahtunut erityisesti vuosina 2004–2008. Parlamentin jäsenet syyttivät Junckeria siitä, ettei hän ollut tiedottanut parlamenttia väärinkäytöksistä. Erotessaan Juncker oli Euroopan pitkäaikaisin pääministeri.


title: Jean-Claude Juncker

text: Lokakuussa 2014 paljastui, että Luxemburg oli johdonmukaisesti auttanut lukuisia yrityksiä kiertämään veroja Junckerin ollessa maan pää- ja valtiovarainministeri. paljastuneet asiakirjat osoittivat Luxemburgin saavuttaneen Euroopassa veroparatiisin aseman antamalla yrityksille salaisia verohelpotuksia ja laskien niitten veroprosenttia aina alle 1 % asti. Juncker piti asian saamaa julkisuutta maineelleen pahana ja totesi Luxemburgin veropolitiikan mahdollisesti rikkoneen "moraalisia ja eettisiä standardeja". Muutamaa kuukautta ennen paljastusta hän oli julistanut yrittävänsä ”tuoda jotain moraalia, jotain etiikkaa, eurooppalaiseen veroympäristöön” ja kampanjoi 2015 voimakkaasti jäsenvaltioiden paremman veroyhteistyön puolesta.


title: Jean-Claude Juncker

text: Tapausta tutkivat parlamenttiedustajat valittivat komission panttaavan tutkinnassa tarvittavia tietoja. 2017 muun muassa The Guardian -lehdelle vuodetut asiakirjat osoittavat että Luxemburgin pääministerinä vuosina 1995–2013 toiminut Juncker oli estänyt ja haitannut EU:n veronkierron vastaisia toimia.


title: Jean-Claude Juncker

text: Junckerilla on ollut tapana läpsiä muita Euroopan poliitikkoja poskelle.


title: Jean-Claude Juncker

text: 2015 toukokuussa kokouksessa Riiassa Juncker arvosteli belgialaisen Karl-Heinz Lambertzin ylipainoa ja läpsäisi maanmiestään, Luxemburgin ulkoministeriä Jean Asselbornia poskelle. Samassa tilaisuudessa Juncker ehti vielä suudella Belgian pääministeriä Charlesw Micheliä päähän ja läpsäistä myös Unkarin pääministeriä Viktor Orbania.


title: Jean-Claude Juncker

text: Komissaarin ja entisen Suomen pääministerin, Jyrki Kataisen mielestä Junckerin tapa ottaa häntä korvista ja pojitella oli sydämellisen ihmisen tavallista käytöstä. Kataisen mukaan kukaan ei ollut hänen tietääkseen koskaan loukkaantunut Junckerin läimäytyksistä ja ne ennemmin "rakensivat yhteishenkeä".


title: Jean-Claude Juncker

text:
Maaliskuussa 2018 Junckerin komission kansliapäälikkön valinta herätti epäilyksiä korruptiosta ja hänen aiemman vaalikampanjapäällikkönsä Martin Selmayrin valinnassa rikottiin joidenkin mielestä lakia.
Joulukuussa 2018 Juncker nähtiin pöllyttämässä kaksin käsin ja hallitsemattoman näköisesti naispuolisen EU-työntekijän hiuksia, ennen kuin suuteli tätä poskelle. Samassa yhteydessä hän nimitti Britannian pääministeriä Theresa Mayta "hämäräksi ja epätasmälliseksi".


title: Jean-Claude Juncker

text: 2017−2018 poliitiset vastustajat arvostelivat voimakkaasti Junckerin käytöstä. Arvostelijoina olivat muun muassa puolalainen kansanedustaja Krystyna Pawlowicz, joka kehotti tätä kiinnittämään huomiota käytökseensä, itävältalainen MEP ja FPÖ:n puolesihteeri Harald Vilimsky ja suomalainen keskustan ex-kansanedustaja Mikko Kärnä vaativat Junckeria eroamaan. Britannian entinen tasa-arvoministeri Amber Rudd kutsui Junckerin käytöstä naisia kohtaan "groteskiksi"


title: Telemark

text: Telemark voi tarkoittaa:


title: Giulio Gaudini

text: Giulio Gaudini (28. syyskuuta 1904 Rooma – 6. tammikuuta 1948) oli italialainen miekkailija ja olympiavoittaja.


title: Giulio Gaudini

text: Gaudini osallistui neljiin olympialaisiin 1924-1936. Pariisissa 1924 hän ei menestynyt, mutta kolmissa seuraavissa kisoissa hän voitti kolme kultaa, neljä hopeaa ja kaksi pronssia. Vuoden 1928 Amsterdamin kisoissa Italian florettijoukkue voitti kultaa ylivoimaisesti: se otti 30 voittoa ja hävisi vain 2 ottelua. Kaksi päivää myöhemmin Gaudini oli kolmas floretin yksilökilpailussa. Seuraavissa vuoden 1932 olympialaisissa Gaudini osallistui sekä floretti- että säiläkilpailuihin. Floretilla tuloksena oli joukkuehopeaa (Italia hävisi Ranskalle) ja yksilötasolla pronssia. Säilällä hän oli molemmissa hopealla. Vuonna 1936 Berliinissä Gaudini otti florettikultaa sekä joukkueessa että yksilönä. Säilällä tuloksena oli hopeaa joukkuekilpailussa ja henkilökohtaisessa kisassa kuudes tila.


title: Giulio Gaudini

text: Euroopan mestaruuden Gaudini voitti floretilla vuosina 1930 ja 1934.


title: Dennis Haysbert

text: Dennis Dexter Haysbert (s. 2. kesäkuuta 1954 San Mateo, Kalifornia) on afroamerikkalainen näyttelijä. Parhaiten hänet tunnetaan roolistaan presidentti David Palmerina televisiosarjassa "24". Haysbert on pituudeltaan 194 senttimetriä.


title: Myöhäisjurakausi

text:
__Notoc__
Myöhäisjurakausi eli yläjura ("malm", valkea jura) on jurakauden loppuvaihe 161,2–145,5 miljoonaa vuotta sitten. Kausi oli matelijoiden valtakautta, erityisesti sauropodi-kasvinsyöjädinosaurusten kukoistusaikaa. Sauropodit olivat valtavia nelijalkaisia, pitkähäntäisiä ja -kaulaisia maaeläimiä. Kaudelta kuuluisia hirmuliskoja olivat muun muassa sauropodisuvut "Brachiosaurus, Diplodocus" ja "Camarasaurus". Kaudella eli myös lentoliskoja, ja merissä eli pitkäeväisiä valasta muistuttavia pliosauruksia sekä merikrokotiili "Teleidosaurus".


title: Myöhäisjurakausi

text: Varhaiset nisäkkäät ja hyvin varhaiset linnut olivat jo olemassa mutta eivät vielä merkittävänä ryhmänä. Liskolintu "Archaeopteryx" eli tällä kaudella Euroopassa.


title: Myöhäisjurakausi

text: Myöhäisjurakaudella Pangea jakautui kahdeksi supermantereeksi, pohjoisen Lauraasiaksi ja etelän Gondwanaksi. Niiden väliin syntyi varhainen Atlantti, joka tuolloin oli vielä aika kapea.


title: Keskijurakausi

text: Keskijurakausi ("Dogger", ruskea jura) oli geologinen ajanjakso 175,6–161,2 miljoonaa vuotta sitten. Keskijurakaudella jättimanner Pangea alkoi hajota. Uusia dinosauruslajeja kehittyi maalla, muun muassa megalosaurit ja cetiosaurit. Merissä olivat kalaliskot, "Ichthyosaurukset", vielä tavallisia, mutta niiden rinnalle olivat jo kehittyneet pliosaurukset (Pliosaurus, Liopleurodon).Vaiheet on nimetty paikkakuntien latinalaisten nimimuotojen mukaan (Englannin Kellaways ja Bath, Ranskan Bayeux ja Saksan Aalen).


title: Georges Miez

text: Georges Miez (2. lokakuuta 1904 Töss, Winterthur – 21. huhtikuuta 1999 Lugano) oli sveitsiläinen telinevoimistelija ja olympiavoittaja.


title: Georges Miez

text: Miez voitti urallaan kaikkiaan kahdeksan olympiamitalia. Hän aloitti olympiauransa 19-vuotiaana Pariisin olympialaisissa 1924 osallistumalla yhdeksään eri lajiin (mukaan lukien mm. köysikiipeily), joista tuloksena oli pronssia voimistelun joukkuekilpailussa ja viides sija rekillä. Seuraavissa, vuoden 1928 kisoissa Miez oli paras telinevoimistelija: hän voitti moniottelun sekä rekin ja oli voittamassa joukkuekultaa. Hevosella hän voitti hopeaa. Los Angelesin kesäolympialaisissa 1932 Miez oli ainoa sveitsiläinen voimistelija ja osallistui vain permannolle voittaen hopeamitalin. Viimeisissä olympialaisissaan Berliinissä 1936 Miez otti kultaa permannolla ja hopeaa joukkuekisassa.


title: Georges Miez

text: MM-kilpailuista Miez voitti kaksi kulta- ja yhden hopeamitalin.


title: Georges Miez

text: Kilpauransa jälkeen Miez jatkoi työtään telinevoimistelun, etenkin nuoriso- ja naisvoimistelun parissa. Miez kuoli vuonna 1999 Luganossa 94-vuotiaana.


title: Mono

text: Mono tarkoittaa seuraavia asioita:


title: Varhaisjurakausi

text: Varhaisjurakausi (myös "alajura", "Lias", "musta jura") oli jurakauden aloittanut geologinen ajanjakso 199,6 - 175,6 miljoonaa vuotta sitten. Kausi on tunnistettu merialueille psiloceratidi-ammoniiteista, jotka melkein sukupuuttoon kuoltuaan kehittyivät nopeasti suureksi määräksi uusia muotoja. Ammoniittien kehitys oli niin nopeaa, että niistä voi laatia vyöhykefossiilistoja.


title: Varhaisjurakausi

text: Merissä aikaisemmat Raetia-vaiheen kalaliskotyypit jatkoivat, mutta ilmestyi myös uusia tyyppejä "Ichthyosaurus" ja "Temnodontosaurus" ja plesiosauruksista (joutsenliskoista) "Eurycleidus, Macroplata" ja "Rhomaleosaurus", kaikki Rhomaleosauridae-heimoa (jossa on luultavasti monta samankaltaista kehityslinjaa). Varhaisjurakauden lopuilla Toarcis-vaiheessa ilmestyivät thalattosaurit, merikrokotiilit ja myös uusia sukuja kalaliskoista ("Stenopterygius, Eurhinosaurus", ja jatkuvasti alkeellinen "Suevoleviathan") ja plesiosauruksista (pitkäkaulaiset elasmosaurit " Microcleidus" ja "Occitanosaurus", ja pliosaurus "Hauffiosaurus").


title: Varhaisjurakausi

text: Maalla ilmestyi monia uusia dinosaurustyyppejä. Heterodontosaurit, scelidosaurit, stegosaurit ja tetanurat. Podokesaurit, prosauropodit ja sauropodit jatkoivat maalla. Saalistajia olivat sfenosukidit ja protosukidit, krokotiilimaiset matelijat. Triaskauden lopulla hävinneiden tilalle kehittyi myös uusia lentäviä pterosauruslajeja. Kuivalla maalla eli monia varhaisia nisäkäslajeja, ja myös tritylodontteja, nisäkäsmäisiä matelijoita ja sphenodontteja ja nykyisen tyyppisiä sammakkoeläimiä (Lissamphibia).


title: Fuad II

text: Fuad II (oik. Ahmad Fu’ad, s. 16. tammikuuta 1952) oli Egyptin nimellinen kuningas vuosina 1952–1953.


title: Fuad II

text: Kun kuningas Faruk syöstiin vallasta eversti Gamal Abdel Nasserin johtamassa sotilasvallankaappauksessa, hän luopui kruunusta vasta puolivuotiaan kruununprinssi Ahmad Fuadin hyväksi. Tämä julistettiin Egyptin ja Sudanin kuninkaaksi 26. heinäkuuta 1952 nimellä Fuad II. Faruk oli toivonut vallanvaihdoksen lepyttävän kuninkaan vastaista liikehdintää, mutta erehtyi. Koska Fuad II oli alle vuoden vanha noustessaan valtaistuimelle, häntä ei kruunattu. Syrjäytetty Faruk joutui pian lähtemään perheineen maanpakoon ja Egyptiin asetettiin Farukin sedän, prinssi Muhammad Abdel Moneimin johtama holhoojahallitus, joka nimellisesti edusti ulkomailla ollutta kuningas Fuadia. Egypti julistettiin 18. heinäkuuta 1953 tasavallaksi, jonka ensimmäiseksi presidentiksi tuli Muhammad Nagib.


title: Fuad II

text: Fuad varttui Ranskassa ja Sveitsissä. Tällä hetkellä hän asuu Sveitsissä Geneven lähellä. Vuonna 1976 hän nai Dominique-France Picardin (o.s. Loeb). Tämä kääntyi islamiin ja otti nimen kuningatar Fadila. Heillä on kolme lasta, joista prinssi Muhammad Ali (s. 1979) on isänsä virallinen seuraaja. Aviopari erosi 1996.


title: Marcin Bachleda

text: Marcin Bachleda (s. 4. syyskuuta 1982, Zakopane, Puola) on puolalainen mäkihyppääjä. Seuratasolla hän edustaa AZS AWF Katowicea.


title: Marcin Bachleda

text: Bachledan paras henkilökohtainen arvokisasaavutus on 26. tila Lahden MM-kisoissa 2001. Oberstdorfin MM-kisoissa 2005 hän sijoittui Puolan joukkueen mukana normaalimäen joukkuekilpailussa kuudenneksi. Maailmancupin henkilökohtaisissa kilpailuissa Bachleda on päässyt 17 kertaa pisteille, ja paras saavutus on 11. sija Kuusamon kisassa 30. marraskuuta 2002 (tilanne 25.2.2008).


title: King’s Quest VII: The Princeless Bride

text: King’s Quest VII: The Princeless Bride on Sierran tuottama tietokonepeli, joka julkaistiin 1994.


title: King’s Quest VII: The Princeless Bride

text: Peli on jatkoa "King’s Quest" sarjalle, joka sijoittuu fantasiamaailmaan.


title: King’s Quest VII: The Princeless Bride

text: Valenice on kuningatar, joka yrittää naittaa tyttärensä Rosellan prinssille, josta tyttö ei lainkaan ole kiinnostunut. Äidin paasatessa prinssistä Rosella kiinnittää huomionsa taianomaiseen lentävään ”merihevoseen” joka putkahtaa salaperäisestä lammesta. Olento pujahtaa takaisin lampeen ja uteliaana tyttönä Rosella loikkaa perään jättäen rannalle kultaisen hiusharjansa. Kuningatar huomaa tapahtuneen, sieppaa hiusharjan mukaansa ja loikkaa rohkeasti perään. Kuningatar tulee jonkinlaisen pyörteen keskelle, missä Rosella jo leijaileekin otuksensa perässä. Juuri kun kuningatar on saavuttamassa tyttärensä, kovakourainen nyrkki työntyy pyörteen seinämän läpi ja kiskaisee Rosellan mukaansa. Valenice-kuningatar sen sijaan putkahtaa keskelle karua autiomaata mukanaan vain tyttärensä kultainen hiusharja.


title: King’s Quest VII: The Princeless Bride

text: Tästä introsta lähtee liikkeelle kuusitasoinen peli. Peli on kuin palapeli, jokainen tapahtuma liittyy toiseen. Pelissä kuljetaan kahden maailman välillä, kun kuningatar Valenice yrittää selvitä pois autiomaasta ja löytää tyttärensä, kun Rosella taas on joutunut outoon maanalaiseen peikkomaailmaan, ja ulospääsy on keksittävä itse.


title: Talal

text: Talal bin Abdullah (26. helmikuuta 1909 – 7. heinäkuuta 1972) oli Jordanian kuningas 20. heinäkuuta 1951 – 11. elokuuta 1952. Hänet syrjäytettiin terveyssyistä, sairastettuaan skitsofreniaa.


title: Talal

text: Talal syntyi Mekassa 1909. Vuonna 1934 hän nai Zein al Sharaf Talalin. Talal opiskeli Royal Military Academyssa Sandhurstissa Englannissa, josta hän valmistui 1939.


title: Talal

text: Talal nousi valtaistuimelle, kun hänen isänsä Abdullah ibn Husain murhattiin Jordanian puoleisessa Jerusalemissa. Lyhyen valtakaudensa aikana Talal ehti ottaa käyttöön uuden perustuslain, joka teki ministereistä vastuullisia parlamentille. Hän myös sovitteli maansa välejä Egyptin ja Saudi-Arabian kanssa. Hänen poikansa Hussein oli hänen seuraajansa, muttei hallinnut heti, koska oli alaikäinen.


title: Peter Osgood

text: Peter Leslie Osgood (20. helmikuuta 1947 – 1. maaliskuuta 2006, Slough, Englanti) oli englantilainen jalkapalloilija.


title: Peter Osgood

text: Osgood pelasi parhaat vuotensa Chelsean riveissä. Hän oli 1970-luvulla seuran tärkeimpiä pelaajia, ja voitti joukkueessa FA Cupin vuonna 1970 ja cup-voittajien cupin vuonna 1971. Chelseassa hän pelasi 380 ottelua, joissa teki 150 maalia. Hän on seuran kaikkien aikojen kolmanneksi paras maalintekijä. Chelseasta Osgood siirtyi vuonna 1974 Southamptoniin 275 000 punnalla, mikä oli tuolloinen ennätyssumma. Southamptonissa hän saavutti toisen FA Cupin voittonsa vuonna 1976. Southamptonissa Osgood pelasi 157 ottelua, joissa teki 36 maalia.


title: Peter Osgood

text: Englannin maajoukkueessa hän pelasi neljä ottelua.


title: Peter Osgood

text: Peliuransa jälkeen Osgood toimi Chelsean taustahenkilönä useiden vuosien ajan aina kuolemaansa saakka. Osgood menehtyi 59-vuotiaana sydäninfarktiin ollessaan itse vieraana hautajaisissa. Hänen kunniakseen pidettiin hiljainen hetki kuolinpäivänä pelatussa Englanti–Uruguay -harjoitusmaaottelussa.


title: Varhaisliitukausi

text: Varhaisliitukausi oli liitukauden ensimmäinen epookki 145,5–99,6 miljoonaa vuotta sitten.


title: Varhaisliitukausi

text: Kaudelta on säilynyt varsin vähän fossiileita, mutta on ilmeistä, että dinosaurusten valtakausi jatkui. Kasvillisuus oli aluksi samanlaista kuin jurakaudella: käpypalmuja, neidonhiuspuiden ja havupuiden edeltäjiä ja saniaisia. Kukkakasvit ilmestyivät ja muuttuivat yleisemmiksi kauden loppupuolella.


title: Varhaisliitukausi

text: Varhaisliitukauden aikana syntyneet kerrostumat ovat liitukautisista syvimmällä maanpinnan alapuolella, siksi niitä sanotaan joskus alaliitukauden kerroksiksi.


title: Abdullah I (Jordania)

text: Abdullah ibn Husain (helmikuu 1882 – 20. heinäkuuta 1951) oli brittiläisen Transjordanian emiiri vuodesta 1921 Jordanian kuningas vuodesta 1946. Abdullah oli Hašimidien suvun Husain ibn Alin, Mekan šarifin ja Mekan emiirin vuodesta 1908, poika.


title: Abdullah I (Jordania)

text: Abdullah taisteli brittien puolella ensimmäisessä maailmansodassa ja sai Transjordanian läänityksekseen brittien suojeluksessa 1921. Hän neuvotteli brittien kanssa ja maasta tuli itsenäinen emiraatti 25. toukokuuta 1923. Hänen veljestään Feisal ibn Husseinista tuli Irakin kuningas.


title: Abdullah I (Jordania)

text: Abdullah oli arabijohtajista yksin suhteellisen länsimielinen ja olisi solminut rauhan Israelin kanssa, mutta Arabiliiton jyrkkä vastustus esti tämän. Abdullah haaveili myös Jordanian, Syyrian, Irakin ja osia Palestiinasta käsittävästä hašemiittisesta kuningaskunnasta, mistä syystä etenkään saudit eivät luottaneet häneen.


title: Abdullah I (Jordania)

text: 20. heinäkuuta 1951 Abdullah vieraili Jordanian puoleisessa Jerusalemissa pojanpoikansa prinssi Hussein. Hänen mennessään Al-Aksan moskeijaan temppelivuorella jerusalemilainen räätäli Mustapha Shukri Usho ampui hänet. Salaliittolaiset pelkäsivät kuninkaan tekevän erillisrauhan Israelin kanssa. Pääepäillyt pakenivat Egyptiin.


title: Abdullah I (Jordania)

text: Abdullahia seurasi hänen poikansa Talal ja vain vuoden kuluttua prinssi Hussein.


title: Stromatoliitti

text: Stromatoliitti on kupumainen kivimuodostuma, joka on syntynyt mineraalien ja sedimenttien kertyessä syanobakteereiden muodostamiin yhdyskuntiin. Varhaisimpien stromatoliittien uskotaan syntyneen noin 2,7 miljardia vuotta sitten, ja näin ne ovat todisteita varhaisimmasta yksinkertaisesta elämästä maapallolla. Ne ovat tyypillinen fossiililöydös prekambrikautisissa kivimuodostumissa, jolloin monisoluista elämää ei vielä ollut.


title: Stromatoliitti

text: Suomessa yli kaksi miljardia vuotta vanhoja stromatoliittiesiintymiä on löydetty esimerkiksi Rantamaan louhokselta Meri-Lapista. Kilometrien laajuinen löydös on Suomen vanhin lajissaan ja osoittaa seudun kuuluneen muinoin trooppiseen alueeseen. Etelä-Lapin karbonaattikivet ja niiden stromatoliittirakenteet ovat peräisin ajalta 2 100–2 060 miljoonaa vuotta sitten, jolloin mikro-organismit (lähinnä syanobakteerit) sitoivat ja saostivat matalalle vuorovesirannikolle tai ajoittain kuivuvalle tulvatasangolle kalkkiliejua. Arvokkaimmat Kemin, Tornion, Ylitornion ja Rovaniemen lounaisosan rajaaman alueen stromatoliittikohteet on suojeltu esimerkiksi luonnonsuojelualueina.


title: Stromatoliitti

text: Stromatoliitit ovat monimuotoisia: ne voivat olla esimerkiksi tyynymäisiä, pylväsmäisiä tai kartiomaisia. Joistakin stromatoliiteistä on löydetty mikroskooppisia jäänteitä yksisoluisista eliöistä, mutta stromatoliittimäisiä muodostumia tiedetään kehittyvän myös kokonaan geologisten prosessien tuloksena. Eräs geologian aktiivisia tutkimusaloja onkin selvittää luotettavasti, onko löydetty stromatoliittifossiili muodostunut elollisten organismien ympärille vai onko se abioottinen kivimuodostuma.


title: Stromatoliitti

text: Ylesin stromatoliitteja muodostanut syanobakteerisuku kautta maan historian on "Collenia".


title: Stromatoliitti

text: Stromatoliittifossiileja esiintyy käytännössä koko elämän historian ajalta ja niitä muodostuu myös nykyään. Eniten stromatoliitteja syntyi noin 1250 miljoonaa vuotta sitten, jolloin ei ollut vielä liikkuvia monisoluisia eläimiä.


title: Stromatoliitti

text: Näiden fossiilien määrä kuitenkin vähenee hyvin voimakkaasti kambrikaudelle tultaessa. Kambrikauden alussa stromatoliittien määrä putosi 20%:iin huipustaan, kun stromatoliitteja syövät monisoluiset eläimet yleistyivät rajusti. Näin hitaasti kasvavia stromatoliittejä pääsi muodostumaan enää vain poikkeuksellisissa oloissa. Stromatoliitit yleistyivät sen jälkeenkin massasukupuuttojen aikaan muun muassa ordovikikauden ja permikauden lopussa.


title: Stromatoliitti

text: Tätä teoriaa tukee se, että nykyään stromatoliitteja löydetään vain erittäin suolaisista järvistä sekä joistakin merenrantojen suolaisista laguuneista, joiden korkea suolapitoisuus tekee muiden organismien elämän mahdottomaksi ja syanobakteeriyhdyskunnat voivat kasvaa rauhassa.


title: Rautamuodostuma

text:
Rautamuodostumat () kivissä ovat hapettunutta rautaa, yleensä 3 000–1 800 miljoonaa vuotta vanhoja. Niitä on erilaisissa kivilajeissa, joissa on rautaa ja serttiä.
Näissä malmeissa on ohuita rautajuovia ja niukasti rautaa sisältäviä hyvin ohuita juovia.
Ne ovat syntyneet yhteyttävien syanobakteerien vapauttaessa rautaa hapettavaa happea ilmakehään tai rautaa hapettamaan kykenevien bakteerien toiminnan tuloksena.
Hapettunutta piipitoista rautaa pidetään yhtenä osoituksena muinaisesta happea tuottavasta mikroskooppisesta elämästä. Takoniitti on myös hapettunutta rautaa.


title: SMG

text: SMG voi tarkoittaa ainakin seuraavia:


title: Faisal I (Irak)

text: Faisal ibn Husain (20. toukokuuta 1885 – 8. syyskuuta 1933) oli Suur-Syyrian kuningas vuonna 1920 ja Irakin kuningas vuosina 1921–1933 nimellä Faisal I. Hän oli hašimidien sukua, Hijazin Husain ibn Alin kolmas poika ja Jordanian Abdullah I:n veli.


title: Faisal I (Irak)

text: Vuonna 1913 Faisal valittiin Jeddan kaupungin edustajaksi Osmanien valtakunnan parlamenttiin. Vuonna 1916 hän liittyi Damaskoksessa al-Fatat-nimiseen arabinationalistien ryhmään, ja hänen isästään tuli Hijazin kuningas. Faisal toimi ympärysvaltojen tukena ensimmäisessa maailmansodassa ja pääsi sodan jälkeen arabihallitukseen ja arabien edustajana Pariisin rauhankonferenssiin. Rauhankokouksessa päätettiin perustaa itsenäisiä emiraatteja ennen osmanien vallan alla olleista arabialueista ja Palestiinan kansallinen kotimaa juutalaisille.


title: Faisal I (Irak)

text: 7. maaliskuuta 1920 Syyrian kansalliskokous valitsi Faisalin Suur-Syyrian kuninkaaksi. Huhtikuussa 1920 Sanremon konferenssi antoi kuitenkin Syyrian Ranskan mandaatiksi, mikä johti 20. heinäkuuta Maisalunin taisteluun, jossa Faisal ajettiin pois. Hän siirtyi Isoon-Britanniaan.


title: Faisal I (Irak)

text: Brittihallitus, joka oli saanut Irakin mandaatikseen, päätti levottomuuksien jälkeen luopua siirtomaahallinnosta ja teki Irakista kuningaskunnan. Kansanäänestys antoi tälle 96 prosentin hyväksynnän ja suojelualueen valvoja Faisal lupautui kuninkaaksi. Suurin osa hänen tulevista alamaisistaan ei ollut tuolloin hänestä kuullutkaan, mutta hän teki itsensä maassa nopeasti tunnetuksi. Kun Faisal otti Irakin hallittavakseen, ei maassa ollut kansallisuusliikettä eikä minkäänlaista irakilaista nationalismia. Faisal tiesi, että hänen valtansa nojautuu sunniarabeihin, jotka olivat maassa vähemmistönä.


title: Faisal I (Irak)

text: Irakin kuninkaaksi Faisal julistaui vuonna 1921 ja otti hallitsijanimekseen Faisal I. Irakissa oli tuolloin suuri puute osaavista lääkäreistä, opettajista ja virkamiehistä. Hän kutsui heitä Irakiin Syyriasta ja Libanonista, jopa maan opetusministeri tuli Syyriasta. Menettely aiheutti mielipahaa irakilaisissa, eikä tilannetta parantanut eräiden syyrialaisten ylimielinen asenne irakilaisia kohtaan. Maassa julkaistiin oppikirja joka esitti Damaskoksen kalifit parempina kuin Bagdadin kalifit. Kuningas puuttui asiaan ja oppikirja vedettiin pois kouluista.


title: Faisal I (Irak)

text:
Pian kruunajaistensa jälkeen Faisal I ajautui välirikkoon Iso- Britannian komissarin, Sir Percy Coxin, kanssa. Välirikko maksoi Faisalille lähestulkoon hänen valtansa. Välirikko jatkui myös hänen seuraajansa, Sir Henry Dobbsin kanssa, joka kyseenalaisti Faisali I:n kuninkuuden.
Faisal kiinnitti huomionsa myös Irakin tuolloin heikkoihin liikenneyhteyksiin. Hän rakennutti autiomaan poikki maantien Bagdadista Damaskokseen ja toisen maantien Bagdadista Ammaniin. Suunnitteilla oli myös öljyputken rakentaminen Mosulista Välimerelle, mikä olisi parantanut Irakin taloutta. Kuningas halusi Irakille voimakkaan armeijan ja yritti asettaa voimaan yleisen asevelvollisuuden, mutta hanke epäonnistui.


title: Faisal I (Irak)

text: Henkilönä Faisal I oli suvaitsevainen ja korosti, että on niin sunnien, shiiojen, kurdien kuin juutalaistenkin yhtäläinen hallitsija. Vuonna 1928 hän tuomitsi henkilökohtaisesti eräiden irakilaispiirien yritykset erottaa juutalaistaustaiset virkamiehet maan hallinnosta.


title: Faisal I (Irak)

text: Kuningas solmi Iso- Britannian kanssa sopimuksen vuonna 1930. Sopimuksen perusteella Irak sai itsenäisyytensä vuonna 1932 ja maa liittyi Kansainliittoon. Sopimusta ja kuningasta on kritisoitu erityisesti Baath- puolueen valtakaudella siitä, että se jätti Iso-Britannialle mahdollisuuden kontrolloida Irakin öljyvaroja.


title: Faisal I (Irak)

text: Vain vähän ennen Irakin itsenäistymistä, maaliskuussa 1932, Faisal I kirjoitti muistion jossa kuvailee valtakuntansa oloja kovin pessimistisesti: "Sunniarabit hallitsevat Irakin kuningaskuntaa, joka on perustettu Ottomaanien valtakunnan raunioille. Alamaisina on kurdeja, joista suurinta osaa asia kiinnosta. Edes kunnianhimoiset kurdit eivät kiinnostu hallinnosta, sillä se ei heidän mielestään edusta heidän kansaansa. Shiiat ovat yhtä välinpitämättömiä, vaikka ovat samaa kansallisuutta kuin sunniarabit. Osamanien hallinto vainosi heitä, eikä sallinut heidän osallistua maansa hallintoon ja jakoi arabit eri ryhmiin. Tilanne suosii urakiipijöitä, joilla ei ole tarvittavaa pätevyyttä tehtäviinsä. Ne jotka eivät hallinnosta hyödy pysyvät mielipiteessään, että heitä sorretaan koska ovat shiioja."


title: Faisal I (Irak)

text: Vähän ennen kuolemaansa, vuonna 1933, Faisal I matkusti Lontooseen ja varoitti Iso- Britannian hallitusta juutalaisten ja arabien välisen kofliktin uhasta. Hänen mukaansa Iso- Britannian Palestiinan mandaattihallinnon pitää ryhtyä rajoittamaan juutalaisten maahanmuuttoa ja näin ennaltaehkäisemään konfliktia.


title: Faisal I (Irak)

text: Simelen kylän joukkomurha vuonna 1933 synkistää Faisal I:n hallituskauden loppua. Assyrialaisten ja Irakin armeijan välille puhkesi yhteenottoja ja niiden päätteeksi assyrialaisten väitettiin häpäisseen irakilaisten sotilaiden ruumiita. Kuultuaan asiasta Irakin armeijan kenraali Bahr Sidqi raivostui ja päätti ratkaista asian assyrialaisten kanssa lopullisesti. Joukot hyökkäsivät Simelen kylään ja murhasivat sen asukkaita. Britannian viranomaiset kuulivat asiasta ja vaativat vastaitsenäistyneen Irakin kuninkaalta selvitystä asiasta ja rankaisemaan syyllisiä, olivat nämä sitten assyrialaiskristittyjä tai islaminuskoisia. Kuningas sähkötti Lontooseen vakuuttaen kaiken olevan kunnossa. Iso- Britannian viranomaisten mukaan joukkomurhassa kuoli 600 henkilöä, kun taas assyrialaiset puhuvat 3000 kuolleesta.


title: Faisal I (Irak)

text: Faisal I kuoli sydänkohtaukseen ollessaan terveystarkastuksessa Bernissä, Sveitsissä. Huhujen mukaan kuolinsyy saattoi olla myös myrkytys. Sveitsiläisten lääkäreiden mukaan kuningas oli ollut täysin terve. Kuninkaan henkilökohtaisen hoitajan mukaan hallitsijan oireet olivat viitanneet myrkytykseen. Kuningas oli valitellut kovista kivuista vatsassa, ei rintakehässä, kuten yleensä sydänkohtauksessa. Kunnollista kuolinsyytutkimusta ei tehty. Häntä seurasi valtaistuimella hänen poikansa Ghazi.


title: Faisal I (Irak)

text:
Henkilönä Faisalia on pidetty älykkäänä, hänellä on ollut paljon henkilökohtaista viehätysvoimaa, mutta hän oli myös altis tunteiden nopealle vaihtelulle ja hän oli myös kärkäs huomauttelija. Hallitsijana hän oli pragmaatiko. Hän ei juurikaan piitannut lääkäreiltään saamista ohjeista, että säännöllinen lepo ja tupakoinnin vähentäminen olisivat tarpeellisia.
Faisal I on ollut hahmona kolmessa eri elokuvassa. Vuonna 1951 valmistuneessa elokuvassa "Sirocco" häntä esitti Jeff Corey ja vuonna 1962 David Lean ohjasi elokuvan "Arabian Lawrence" jolloin häntä esitti Alec Guinness. Vuonna 1990 valmistui elokuva "A Dangerous Man, Lawrence After Arabia" , jolloin häntä esitti Alexander Siddiq.


title: Faisal I (Irak)

text: Vuonna 1995 valmistui televisiosarjan Indiana Jones Junior 19. osa. Siinä Faisal I:n roolin tekee Anthony Zaki.


title: Kärkölä (Pusula)

text: Kärkölä on kylä Pusulassa Lohjalla. Valtatien 2 varrella sijaitseva Kärkölä on Pusulan pohjoisin kylä.


title: Kärkölä (Pusula)

text: Kärkölässä on vuonna 1842 valmistunut puinen Kärkölän kirkko. Kyläyhteisön omistuksessa on Kärkölän kylätalo, entinen Kärkölän koulu. Kärkölässä on myös Myllymäen torppa. Suurin työnantaja kylässä on Stena (Metalliyhtymä). Loukun tienhaarassa toimii lounasravintola Loukku.


title: Ghazi

text: Ghazi (2. toukokuuta 1912 – 4. huhtikuuta 1939) oli Irakin kuningas 1933–1939.


title: Ghazi

text: Ghazi syntyi Mekassa, nykyisessä Saudi-Arabiassa. Hänen isänsä oli Faisal, ensimmäinen Irakin kuningas. Vanhimpana poikana hän sai pitää huolta isoisästään, Mekan emiiri Husain ibn Alista. Ghazi ja muut hašimidit pakenivat Hijazista Jordaniaan Ibn Sa’udin hyökkäyksen jälkeen. Ghazi asetettiin samana vuonna Bagdadissa kruununprinssiksi. Koulutuksensa kruununprinssi sai brittiläisessä Harrow School -sisäoppilaitoksessa. Hänet kruunattiin kuninkaaksi isänsä kuoleman jälkeen 1933 Bagdadissa.


title: Ghazi

text: Ghazi oli heikko hallitsija, mutta vankka arabinationalisti, ja vastusti brittijoukkojen läsnäoloa maassaan. Hän tuki kenraali Bakr Sidqia, joka lokakuussa 1936 syrjäytti Yasin al-Hašimin siviilihallituksen ja asetti valtaan Hikmat Sulaimanin. Hän otti myös vaatimuksekseen Kuwaitin liittämisen Irakiin. Lisäksi hänen väitettiin tunteneen sympatioita Natsi-Saksaa kohtaan.


title: Ghazi

text: Ghazi kuoli vuonna 1939 selvittämättömässä auto-onnettomuudessa. Jotkut väittivät, että vaikutusvaltaisen ministerin Nuri al-Sa’idin miehet tappoivat hänet. Hänen poikansa Faisal seurasi häntä. Ennen Faisalin täysi-ikäisyyttä valtionhoitajana toimi Ghazin veli Abdulilah.


title: Hussein

text: Hussein -nimisiä henkilöitä ovat tai ovat olleet:


title: Seinäjoen keskussairaala

text: Seinäjoen keskussairaala (SEKS), aiemmin Etelä-Pohjanmaan keskussairaala, on Etelä-Pohjanmaan sairaanhoitopiirin ylläpitämä sairaala Etelä-Pohjanmaan maakuntakeskuksessa Seinäjoella.


title: Seinäjoen keskussairaala

text: Sairaanhoitopiirissä on kaksi sairaalaa: Seinäjoen keskussairaala, jossa on 434 vuodepaikkaa sekä Ähtärin sairaala, jossa vuodepaikkoja on 28.


title: Seinäjoen keskussairaala

text:
Seinäjoen keskussairaala on rakennettu 1970-luvulla Seinäjoen Kyrkösjärven kupeeseen Huhtalan kaupunginosaan ja sijaitsee korkealla merenpinnan ja kaupungin yläpuolella.
Keskussairaalan rakentamisesta järjestettiin kolmen arkkitehdin kutsukilpailu 1970–1971, ja sairaala päätettiin rakentaa arkkitehti Veijo Martikaisen suunnitelman pohjalta. Viereisen Törnävän sairaalan ja keskussairaalan yhteinen lämpökeskus rakennettiin ensin. Varsinaisen sairaalan ensimmäinen rakennusvaihe valmistui vuonna 1977 ja muut vaiheet 1970-luvun lopussa. Henkilökunnan kolme asuinkerrostaloa valmistuivat 1978–1979. Henkilökunnan lapsille rakennettiin 120-paikkainen päiväkoti vuonna 1979. Sairaalaa on sittemmin laajennettu ja muutettu monesti, muun muassa päiväkirurgian rakennus valmistui keväällä 2007. Syksyllä 2012 otettiin käyttöön uusi Y-talo Kyrkösjärven rannalla, johon sijoittuu keskussairaalan toimintojen lisäksi osa Seinäjoen terveyskeskuksen palveluja (mm. ensiapupäivystys ja hallinto) ja Seinäjoen ammattikorkeakoulun toimintoja. Seinäjoen keskussairaalassa on Y-talon käyttöönoton myötä henkilöstöä noin 3000.


title: Seinäjoen keskussairaala

text: Sairaalan yhteydessä on helikopterikenttä potilaskuljetuksia varten.


title: Husain ibn Ali (Mekan šarif)

text: Husain ibn Ali (; Ḥusain ibn ‘Alī, n. 1853–1931) oli Mekan šarif, vuodesta 1908 Mekan emiiri ja vuodesta 1917 Hijazin kuningas. Vuonna 1924 hän julisti itsensä kaikkien muslimien kalifiksi. Hän hallitsi Hijazia vuoteen 1924, jolloin Abdulaziz Al Sa’ud voitti hänet ja hän luovutti kaikki maalliset arvonimensä pojalleen Alille. Hänen pojistaan tuli Irakin ja Jordanian kuninkaita.


title: Husain ibn Ali (Mekan šarif)

text: Husain ibn Ali syntyi Istanbulissa, Osmanien valtakunnassa. Hän oli profeetta Muhammadin tyttären Fatiman jälkeläinen. Suku oli vuodesta 1201 ollut Mekan ja Medinan šarif, pyhien paikkojen suojelija. Vuonna 1517 šarif oli tunnustanut osmanien yliherruuden.


title: Husain ibn Ali (Mekan šarif)

text: Šarif Husain ibn Ali kapinoi vuonna 1916 osmanien valtaa vastaan suuressa arabikapinassa. Hän liittoutui ensimmäisen maailmansodan aikana Saksan ja osmanien valtakunnan puolella, mutta kun brittien komissaari McMahon lupasi arabeille itsenäisen Egyptistä Persiaan ulottuvan valtakunnan, Husain nousi kapinaan turkkilaisia vastaan.


title: Husain ibn Ali (Mekan šarif)

text: Husain oli arabikapinan nimellinen johtaja. Sodan jälkeen Kansainliitto järjesti osmanien entiset maat Ranskan ja Britannian alaisuuteen mandaateiksi, mistä syystä hän ei suostunut ratifioimaan Versaillesin rauhansopimusta.


title: Husain ibn Ali (Mekan šarif)

text: Kesäkuussa 1916 Husain julisti olevansa profeetta Muhammedin jälkeläisenä islaminuskoisten todellinen johtaja. Julistuksella hän pyrki syrjäyttämään Turkin sulttaanin Mehmed V:n, joka hänen silmissään oli nuorturkkilaisten käskyläinen. Husain julisti itsensä lokakuussa 1916 kaikkien arabien kuninkaaksi. Tämä johti konfliktiin Ibn Sa’udin kanssa, jota vastaan Husain oli taistellut ennen maailmansotaa osmanien puolella. Suurvallat eivät tunnustaneet kuin Hijazin kuninkuuden.


title: Husain ibn Ali (Mekan šarif)

text: Turkin suuri kansalliskokous julisti kalifaatin puretuksi maaliskuussa 1924, jolloin Husain julisti itsensä kalifiksi Mekassa. Häntä ei otettu vakavasti ja saudit ajoivat hänet Arabian niemimaalta samana vuonna. Husain pakeni Kyprokselle, myöhemmin hän asettui Jordaniaan, jossa hänen poikansa Abdullah ibn Husain hallitsi. Hänen poikansa Ali ibn Husain otti 1924 lyhyeksi aikaa valtaistuimen, mutta joutui pakenemaan Ibn Sa’udia ja wahhabiitteja ja luopui asemastaan seuraavana vuonna.


title: Husain ibn Ali (Mekan šarif)

text: Husain ibn Ali käytti kalifin arvonimeä asuessaan Ammanissa. Hän kuoli 1931.


title: Husain ibn Ali (Mekan šarif)

text: Husain ibn Alilla oli neljä vaimoa, ja hän sai viisi poikaa ja kolme tytärtä:


title: Jamie Korab

text: Jamie Korab (s. 28. marraskuuta 1979 Harbour Gracessa, Newfoundland ja Labradorissa, Kanadassa) on kanadalainen curling-pelaaja. Hän toimi Kanadan ykkösheittäjänä joukkueen voittaessa olympiakultaa 2006 Torinon kisoissa.


title: Jamie Korab

text: Korab pelasi kaksissa Kanadan nuorten mestaruuskisoissa ja kolmissa aikuisten mestaruuskisoissa. 1997 juniorien kisassa hän toimi Randy Turpinin joukkueen kolmosheittäjänä. Vuonna 2000 hän liittyi Brad Gushuen joukkueeseen, joka eteni loppuotteluun saakka, mutta hävisi Brittiläisen Kolumbian Brad Kuhnin joukkueelle. Saman vuoden jälkeen Korab joutui ikänsä takia jättämään juniori-ikäisten joukkueen, mutta palasi takaisin vuonna 2003 aikuisten mestaruuskilpailuihin. Vuonna 2005 joukkue voitti Kanadan olympiakarsinnat ja olympialaisissa voitti kultaa voitettuaan loppuottelussa Markku Uusipaavalniemen kipparoiman Suomen.


title: Mark Nichols

text: Mark Nichols (s. 1. tammikuuta 1980 Labrador City, Newfoundland ja Labrador, Kanada) on kanadalainen curling-pelaaja. Hän toimi Kanadan joukkueen kolmosheittäjänä 2006 Torinon olympiakisoissa, missä joukkue voitti kultaa.


title: Mark Nichols

text: Nichols on pelannut Brad Gushuen joukkueen kolmosheittäjänä vuodesta 1999 lähtien. Hän on pelannut kolmissa Kanadan juniorien mestaruuskisoissa ja voittanut mestaruuden kerran (2001). Aikuisten mestaruuskilpailuissa Nichols on pelannut kolmesti. Vuonna 2001 Nichols voitti Gushuen joukkueessa nuorten maailmanmestaruuden. Samoissa kisoissa hänet valittiin kolmosheittäjänä kilpailujen all-stars -joukkueeseen. Torinon olympialaisten loppuottelussa Markku Uusipaavalniemen kipparoimaa Suomea vastaan Nichols esitti toistuvasti täydellisiä poistoheittoja. Hän sai voimakkaita suosionosoituksia varsinkin kuudennen pään kaksoispoistollaan, joka antoi Kanadalle kuusi pistettä ja ratkaisi koko ottelun ja olympiakullan kohtalon.


title: Mark Nichols

text: Vuonna 2005 Nichols toimi joukkueensa kapteenina Kanadan sekajoukkueiden mestaruuskilpailuissa.


title: Catriona LeMay Doan

text: Catriona Ann LeMay Doan O.C. (s. 23. joulukuuta 1970 Saskatoon, Saskatchewan, Kanada) on kanadalainen, 1990-luvun lopussa ja 2000-luvun alussa menestynyt pikaluistelija, joka oli suuntautunut erityisesti sprinttimatkoille. Hän voitti kaksi olympiakultaa ja viisi maailmanmestaruutta.


title: Catriona LeMay Doan

text: LeMay Doan luisteli 22. marraskuuta 1997 Calgaryssä ensimmäisenä naisena 500 metriä alle 38 sekunnin, aikaan 37,90. Hän paransi ennätystä kaikkiaan seitsemän kertaa, lopulta joulukuussa 2001 aikaan 37,22, mikä säilyi maailmanennätyksenä yli viisi vuotta. Yhteensä hän piti maailmanennätystä hallussaan yli yhdeksän vuotta, lokakuusta 1997 maaliskuuhun 2007.


title: Catriona LeMay Doan

text: LeMay Doan voitti 500 metrillä olympiakultaa sekä Naganossa 1998 että Salt Lake Cityssä 2002. Hän saavutti lisäksi Naganossa pronssia 1 000 metrillä ja sijoittui Salt Lake Cityssä sillä matkalla yhdeksänneksi. Hän kilpaili olympialaisissa jo Albertvillessä 1992 ja Lillehammerissa 1994 mutta ei yltänyt kymmenen parhaan joukkoon.


title: Catriona LeMay Doan

text: Sprintterien MM-kisoista LeMay Doan voitti kultaa Berliinissä 1998 ja Hamarissa 2002, hopeaa Calgaryssä 1999 sekä pronssia Inzellissä 2001. Maailmancupissa hän voitti 500 metrillä kokonaiskilpailun neljästi (1998, 1999, 2001 ja 2002), 1 000 metrillä kerran (1998) ja 100 metrillä kerran (2003). Matkakohtaisissa MM-kisoissa LeMay Doanilla on 500 metriltä kolme kultaa (1998, 1999 ja 2001) ja pronssi (2000) sekä 1 000 metriltä hopeaa (1998) ja kaksi pronssia (1999 ja 2001).


title: Catriona LeMay Doan

text: LeMay Doan lopetti aktiiviuransa vuonna 2003. Hän on naimisissa rodeoratsastajan ja Calgaryn pikaluisteluhallin jäänhoitajan Bart Doanin kanssa. Vuonna 2004 hän synnytti tyttären. Hän on toiminut myös televisiokommentaattorina CBC:n kanaville. Vuonna 2005 hänelle myönnettiin Order of Canada -kunniamerkki.


title: Covenant

text: Covenant on ruotsalainen EBM-yhtye, joka perustettiin virallisesti vuonna 1992. Yhtyeeseen kuuluvat Joakim Montelius (koskettimet), Eskil Simonsson (laulu) ja Daniel Myer (koskettimet). Yhtyeen entisiä jäseniä on Clas Nachmanson, joka jätti yhtyeen vuonna 2007. Yhtyeen jäsenet vastaavat myös sävellyksestä, efekteistä ja ohjelmoinnista. Yhtyeen musiikkia on kuvattu myös synthpopiksi ja futurepopiksi.


title: Claudia Pechstein

text: Claudia Pechstein (s. 22. helmikuuta 1972 Itä-Berliini, Itä-Saksa) on saksalainen pikaluistelija, joka on keskittynyt pitkille matkoille.


title: Claudia Pechstein

text: Viiden olympiakultamitalinsa myötä Pechstein on kaikkien aikojen menestynein saksalainen talviolympiakisaurheilija. Hän on saavuttanut mitaleita viisissä olympialaisissa. Jo 1992 Albertvillessä hän oli 5 000 metrillä pronssilla. 1994 Lillehammerissa hän voitti 5 000 metrillä kultaa ja pronssia 3 000 metriltä. 1998 Naganossa hän uusi 5 000 metrin kultansa ja oli 3 000 metrillä hopealla, 2002 Salt Lake Cityssä hän voitti kultaa sekä 5 000 että 3 000 metriltä ja 2006 Torinossa hän voitti kultaa joukkuetakaa-ajosta ja hopeaa 5 000 metriltä. Vielä Sotšissa 2014 hän oli 3 000 metrillä neljäs ja 5 000 metrillä viides, Pyeongchangissa 2018 5 000 metrillä kahdeksas ja 3 000 metrillä yhdeksäs.


title: Claudia Pechstein

text: Yleisluistelijoiden MM-kilpailuista Pechsteinillä on yksi maailmanmestaruus (2000), kahdeksan hopeaa (1996, 1997, 1998, 1999, 2001, 2003, 2004 ja 2006) sekä kaksi pronssia (2002 ja 2005).


title: Claudia Pechstein

text: EM-kisoista Pechsteinilta on kolme kultaa (1998, 2006 ja 2009), kuusi hopeaa (1999, 2001, 2002, 2003, 2004, 2012) ja kaksi pronssia (1996 ja 2005).